MarkopouloCity: Μαΐου 2012\nΗ ΣΥΝΕΡΓΑΤΙΚΗ ΜΑΘΗΣΗ ΘΕΤΕΙ ΤΙΣ ΒΑΣΕΙΣ ΓΙΑ ΜΙΑ ΥΓΙΗ ΚΟΙΝΩΝΙΑ ΟΥΣΙΑΣΤΙΚΗΣ ΓΝΩΣΗΣ ΚΑΙ ΣΥΜΜΕΤΟΧΗΣ\nμε συμμετοχή των ίδιων των μαθητών πραγματοποιήθηκε η σχετική Ημερίδα στο Μαρκόπουλο\nΣτο πλαίσιο της σταθερής πεποίθησής του, ότι η επένδυση στη γνώση και στους νέους, αποτελεί την καλύτερη λύση στο σημερινό αδιέξοδο και μετά την άκρως επιτυχημένη ημερίδα του Φεβρουαρίου για το Διαδίκτυο και την Κοινωνική Δικτύωση, ο Δήμος Μαρκοπούλου, σε συνεργασία με το 1ο και 2ο Γυμνάσιο Μαρκοπούλου και το Αριστοτέλειο Πανεπιστήμιο Θεσσαλονίκης, διοργάνωσε στις 12 Μαΐου 2012, στο Πολιτιστικό Κέντρο του Δήμου, την Ημερίδα για τη «Συνεργατική Μάθηση και Πρόληψη της Βίας και άλλων Ψυχοκοινωνικών Προβλημάτων στα Σχολεία», η οποία έτυχε θερμής ανταπόκρισης από γονείς, την εκπαιδευτική και επιστημονική κοινότητα.\nΗ μέθοδος της Συνεργατικής Μάθησης, η οποία εφαρμόζεται ήδη πιλοτικά σε σχολεία του Δήμου Μαρκοπούλου με αξιοθαύμαστα αποτελέσματα, καταφέρνει να προάγει τη συλλογικότητα, τη συντροφικότητα, τη συνεργασία, τη δημιουργικότητα, την επικοινωνία και το σχολείο ως κοινότητα, μέσω της ανάθεσης υπεύθυνων ρόλων συμμετοχής και δράσης σε κάθε μαθητή, στο πλαίσιο ολιγομελών ομάδων εργασίας και με έναν καθηγητή που αντί να τιμωρεί, επιβραβεύει την καλή προσπάθεια.\nΗ εναλλακτική αυτή παιδαγωγική μέθοδος, αναπτύσσει ένα υγιές μαθησιακό και κοινωνικό σχολικό περιβάλλον, ταυτόχρονα αποδοτικότερο και φιλικότερο, όπως πιστοποιούν στις παρουσιάσεις, που ετοίμασαν οι ίδιοι οι μαθητές των τάξεων του 1ου και 2ου Γυμνασίου Δήμου Μαρκοπούλου, όπου εφαρμόζεται με μεγάλη επιτυχία το Πρόγραμμα και προβλήθηκαν στην εκδήλωση.\nΟ κάθε μαθητής λειτουργεί πλέον σε συνεργασία και αλληλεπίδραση με τους συμμαθητές του, ενσωματώνεται σε ένα λειτουργικό και ουσιαστικό σχολικό περιβάλλον ενεργής συμμετοχής. Η συμμετοχή, η ενσωμάτωση και η αποδοχή είναι τα κλειδιά, ενάντια στη βία και τα άλλα ψυχοκοινωνικά προβλήματα, που παρατηρούνται στο σχολικό περιβάλλον, ανάφεραν μεταξύ άλλων οι ομιλητές της Ημερίδας.\nΟ Δήμος Μαρκοπούλου θέλει να ευχαριστήσει ιδιαίτερα την κα Μίκα Χαρίτου-Φατούρου, Υπεύθυνη του Προγράμματος «Σχολεία Συνεργατικής Μάθησης και Πρόληψης» και Ομότιμη Καθηγήτρια Ψυχολογίας του Αριστοτελείου Πανεπιστημίου Θεσσαλονίκης, όπως και όλους τους συμμετέχοντες εκπαιδευτικούς, μαθητές και επιστημονικό προσωπικό, για την αμέριστη συμπαράσταση τους, στην επιτυχία της Ημερίδας και του πιλοτικού Προγράμματος στην πόλη μας. Η θερμή ανταπόκριση της εκπαιδευτικής κοινότητας, αποτελεί δέσμευσή μας, τόσο για τη διεύρυνση της εφαρμογής του, όσο και τη διοργάνωση αντίστοιχων εκδηλώσεων στο μέλλον.\nΑναρτήθηκε από Administrator στις 6:45 μ.μ. 0 σχόλια\nΑΜΕΣΕΣ ΟΙ ΠΑΡΕΜΒΑΣΕΙΣ ΤΗΣ ΔΗΜΟΤΙΚΗΣ ΑΡΧΗΣ ΣΤΟ ΠΑΡΑΛΙΑΚΟ ΜΕΤΩΠΟ ΤΟΥ ΠΟΡΤΟ ΡΑΦΤΗ\nΕργασίες αυτοψίας και αποκατάστασης του πεζοδρόμου της Αγίας Μαρίνας, βρίσκονται ήδη σε πλήρη εξέλιξη, από τις Τεχνικές Υπηρεσίες του Δήμου Μαρκοπούλου στο Πόρτο Ράφτη, σύμφωνα με συγκεκριμένο σχέδιο παρέμβασης στο έργο, που έχει εκπονηθεί προ τριμήνου.\nΗ Δημοτική Αρχή, μετά από την ολοκλήρωση των απαιτούμενων διαδικασιών προμηθειών, ολοκλήρωσε ήδη χθες την αποκατάσταση επιπέδου, εμβαδού 25 τετ. μέτρων, με αποξήλωση του ξύλινου δαπέδου και κάλυψη με μπετό. Η παρέμβαση αυτή, στο τελευταίο κομμάτι που βρίσκεται πιο κοντά στο ναό της Αγίας Μαρίνας και στο οποίο παρουσιαζόντουσαν τα περισσότερα προβλήματα, επιλέχθηκε διότι δίνει μόνιμη λύση, είναι σε αρμονία και συνέχεια με το υφιστάμενο έργο και περιβάλλον και έδωσε λύση στο πρόβλημα διάθεσης των ξύλινων ταβλών, για μελλοντική αποκατάσταση των φθορών.\nΆμεσα, τις επόμενες μέρες ολοκληρώνονται επίσης, οι εργασίες αντικατάστασης των σπασμένων σημείων του πεζοδρόμου.\nΈχει επίσης εξασφαλιστεί η προοπτική σημαντικού μέρους αντιμετώπισης του προβλήματος της διάβρωσης, που προκαλείται από την εισχώρηση των θαλάσσιων υδάτων, στο εσωτερικό μέρος του πεζοδρόμου, με τοποθέτηση κυματοθραυστών.\nΘα πρέπει να καταστήσουμε σαφές, ότι το συγκεκριμένο έργο, που αποτελούσε όνειρο δεκαετιών των κατοίκων και παραθεριστών του Πόρτο Ράφτη, παρελήφθη από την προηγούμενη δημοτική αρχή του κ. Μαγουλά, παρά το απαγορευτικό κόστος συντήρησής του, το οποίο κάθε τριετία περίπου, υπερβαίνει το κόστος κατασκευής του!\nΣαν να μην έφτανε αυτό, οι περιβόητες «τάβλες-παγίδες» του πεζοδρόμου που επιλέχτηκαν, κατασκευάζονταν σε «ειδικές διαστάσεις», που δεν συναντώνται σε άλλες αντίστοιχες του εμπορίου, αποκλειστικά από έναν εργοστάσιο στη Θεσσαλονίκη, το οποίο έχει σταματήσει πλέον την παραγωγή τους!\nΓια να είμαστε ακριβείς και δίκαιοι προς κάθε κατεύθυνση, στο σχετικό δημοσίευμα της εφημερίδας «Εξ’ Ανατολής», αναφέρεται λανθασμένα ότι «διαβρωμένες βίδες συγκρατούν τα δοκάρια», διότι όχι μόνο δεν είναι διαβρωμένες οι βίδες, όπως φαίνεται από τη φωτογραφία που δημοσιεύει η ίδια η εφημερίδα, αλλά τα δαχτυλίδια, που δεν έχουν καμία σχέση με τη στατικότητα της κατασκευής. Οι συγκεκριμένες βίδες, που έχουν στατικό ρόλο, έχουν μάλιστα αντιοξειδωτικές ιδιότητες, όπως και τα παρουσιαζόμενα ως «ανοιγμένα» δοκάρια που συγκρατούν τις τάβλες, είναι υψηλής ποιότητας.\nΩστόσο, οι παρεμβάσεις και οι πρωτοβουλίες αφορούν συνολικότερα το παραλιακό μέτωπο του Πόρτο Ράφτη και με πρωτοβουλία του, το Λιμενικό Ταμείο του Δήμου Μαρκοπούλου, έχει ήδη προχωρήσει στην υποβολή φακέλων νομιμοποίησης λιμενικών και κτιριακών εγκαταστάσεων εντός της χερσαίας ζώνης, προκειμένου να πραγματοποιήσει, μετά την απαιτούμενη έγκριση και σχετικές μελέτες, τα παρακάτω έργα:\n-Αποκατάσταση κατεστραμμένων παραλιακών χερσαίων τμημάτων (οδόστρωμα, πεζοδρόμια, μόλοι), όπως μεταξύ άλλων, στο ανατολικό τμήμα του Αγ. Σπυρίδωνα (προς το Απολλώνιο) και του μόλου στην «Κυανή Ακτή».\n-Τοποθέτηση νέου φωτισμού στην πλατεία Αγ. Σπυρίδωνα και αποκατάσταση βλαβών φωτιστικών παραλιακού μετώπου.\n-Συντήρηση υφιστάμενων ηλεκτρολογικών και οικοδομικών εγκαταστάσεων.\n-Εξασφάλιση καθαριότητας του παραλιακού μετώπου, με συμβάσεις έργου, το διάστημα 1 Ιουνίου – 15 Σεπτεμβρίου 2012.\nΓια πρώτη φορά μπαίνει τάξη στην παροχή χρήσεων τμημάτων της παραλίας, με συγκεκριμένους κανόνες διαφάνειας και κατάρτιση πλήρης εικόνας χρήσεων, με υποχρεωτική υποβολή τοπογραφικών σχεδίων των ενδιαφερόμενων και των ήδη δικαιούχων.\nΤίθεται άμεσα σε εφαρμογή, η επιβολή πλαφόν στο ποσοστό κατάληψης παραλίας από επιχειρήσεις, στη λογική συγκεκριμένου σταθερού ισοζυγίου, έτσι ώστε να παραμένει ελεύθερες οι παραλίες στη διάθεση των πολιτών, χωρίς υπερβάσεις.\nΜέσω της διαδικασίας της ανοιχτής πρόσκλησης ενδιαφέροντος, με αυστηρά κριτήρια κόστους και εντοπιότητας, το Λιμενικό Ταμείο του Δήμου, θα προχωρήσει σε εκμίσθωση συμβάσεων έργου για την τοποθέτηση δύο χημικών τουαλετών στα ακόλουθα σημεία: Αγ. Μαρίνα, Λιμάνι, Αγ. Σπυρίδωνα, Ερωτοσπηλιά, Χαμολιά και Βουρκάδι (Λασπόλουτρα).\nΘα ανανεωθούν επίσης, οι συμβάσεις έργου των Ναυαγοσωστών, για το διάστημα 1 Ιουνίου – 30 Αυγούστου 2012, μέσω της ίδιας διαδικασίας: στη Δημοτική Πλαζ Αυλακίου, Αγ. Μαρίνα (Χιλίστρα), Αγ. Σπυρίδωνα, Ερωτοσπηλιά.\nΗ Καθαριότητα στον Δήμο Μαρκοπούλου\nΟι διαδοχικές εκλογικές αναμετρήσεις και το προβλεπόμενο από το νόμο πάγωμα μιας σειράς διαδικασιών, όπως προγράμματα ενίσχυσης της απασχόλησης, προγράμματα αθλητισμού, χρηματοδοτήσεις έργων και κυρίως προσλήψεις, ακόμα και στις πλέον ευαίσθητες υπηρεσίες των Δήμων της χώρας, έχουν δημιουργήσει σοβαρά προβλήματα και καθυστερήσεις και στον Δήμο Μαρκοπούλου, φέρνοντας στην επικαιρότητα, το πάγιο αίτημα, για το διαχωρισμό του Κράτους από τα Πολιτικά Κόμματα!\nΑποτέλεσμα αυτής της κατάστασης είναι, ότι μέχρι την ορκωμοσία της νέας κυβέρνησης, που θα προκύψει από τις εκλογές της 17ης Ιουνίου, αν κάτι τέτοιο φυσικά καταστεί εφικτό, ο Δήμος Μαρκοπούλου δεν μπορεί να προχωρήσει τις διαδικασίες, για τις αναγκαίες προσλήψεις στην Υπηρεσία Καθαριότητας, πάρα το γεγονός ότι αυτές έχουν λάβει την απαραίτητη έγκριση από το Υπουργείο Εσωτερικών και έχουν ήδη προϋπολογισθεί.\nΑυτή τη χρονική στιγμή λοιπόν, η Υπηρεσία Καθαριότητας λειτουργεί με μειωμένο προσωπικό και σοβαρές ελλείψεις, με αποτέλεσμα να παρατηρούνται αρκετές δυσκολίες στην αποκομιδή των απορριμμάτων.\nΣε αυτές τις συνθήκες, η συμβολή των δημοτών και των επισκεπτών, αποκτά ιδιαίτερη σημασία!\nΌχι σκουπίδια την Παρασκευή και το Σάββατο, καθώς τα απορριμματοφόρα δεν πραγματοποιούν δρομολόγια.\nΧρησιμοποιείτε σακούλες απορριμμάτων που κλείνουν σωστά.\nΤα ογκώδη και τα κλαδιά μέσα στις σκάφες και όχι έξω και γύρω από αυτές.\nΤηλεφωνήστε στο 2299 0 20 117, για να παραλάβουμε οικιακές συσκευές, στρώματα, έπιπλα κτλ., με επιβάρυνση 30 ευρώ, αλλά και για να ενημερώσετε τον Δήμο Μαρκοπούλου, για τυχόν παραβάσεις του Κανονισμού Καθαριότητας.\nΌχι αδιάλυτες ή βρώμικες συσκευασίες στους κάδους ανακύκλωσης.\nΟ Δήμος Μαρκοπούλου καταβάλει μεγάλες προσπάθειες, για να λύσει οριστικά το ζήτημα των απορριμμάτων. Υπενθυμίζουμε, ότι προχωρήσαμε στην αγορά και τοποθέτηση διακοσίων σαράντα (240) επιπλέον κάδων απορριμμάτων και εξήντα (60) κάδων ανακύκλωσης, κυρίως στο Πόρτο Ράφτη. Το έτος 2011, περισυλλέξαμε πάνω από εφτακόσιους (700) τόνους ανακυκλώσιμων υλικών, τη στιγμή που το 2010, η προηγουμένη διοίκηση είχε περισυλλέξει μόλις τριάντα (30)!\nΕπίσης, τους τελευταίους δύο (2) μήνες, η Δημοτική Αστυνομία, που διαθέτει μόνο τρία (3) άτομα προσωπικό για μια έκταση 85.000 στρεμμάτων, έχει επιβάλλει πρόστιμα, για παραβάσεις που σχετίζονται με την παράνομη ρίψη κλαδιών και ογκωδών, συνολικού ύψους πέντε (5) χιλιάδων Ευρώ! Η σημερινή Δημοτική Αρχή είναι η πρώτη στην ιστορία του Δήμου Μαρκοπούλου, που επιβάλλει αυστηρές ποινές στους παραβάτες.\nΗ Υπηρεσία Καθαριότητας, με όσα ελάχιστα μέσα διαθέτει, δεν θα εγκαταλείψει τη μάχη για έναν καθαρό Δήμο! Αν έχει και την υποστήριξη των πολιτών, το αποτέλεσμα θα είναι αυτό που όλοι επιθυμούμε!\nΑναρτήθηκε από Administrator στις 11:32 π.μ. 0 σχόλια\nΞεκίνησαν οι εργασίες αποκατάστασης του Κέντρου Επεξεργασίας Λυμάτων του Δήμου Μαρκοπούλου\nΞεκίνησαν οι εργασίες αποκατάστασης του Βιολογικού Καθαρισμού του Δήμου Μαρκοπούλου, στην περιοχή της «Μερέντας», για τη μετατροπή του σε Τριτοβάθμιο Επεξεργαστή!\nΗ επιτυχία αυτή αποκτά ιδιαίτερη σημασία, αν αναλογιστεί κανείς, το περιβάλλον οικονομικής κατάρρευσης που επικρατεί στην χώρα.\nΒέβαια, οι προσπάθειες δεν σταματούν εδώ! Η Δημοτική Αρχή πασχίζει, για την ένταξη του έργου της Αποχέτευσης, όλης της παράκτιας ζώνης του Πόρτο Ράφτη, σε βάθος δύο οικοδομικών τετραγώνων, συνολικού κόστους δέκα οκτώ εκατομμυρίων (18.000.000) Ευρώ και πιστεύουμε, ότι πολύ σύντομα, θα έχουμε θετική εξέλιξη και σε αυτό το μέτωπο!\nΤο ζήτημα της Αποχέτευσης, ήταν και είναι η βασική προτεραιότητα της Δημοτικής Αρχής. Ένα αίτημα ετών, σήμερα γίνεται πραγματικότητα και ο Δήμος Μαρκοπούλου «γυρίζει σελίδα»!\nΑναρτήθηκε από Administrator στις 6:34 μ.μ. 0 σχόλια\nΠΡΟΣΚΛΗΣΗ ΔΗΜΟΤΙΚΟΥ ΣΥΜΒΟΥΛΙΟΥ 30-5-2012\nΚαλείσθε να παραστείτε την Τετάρτη 30 Μαΐου 2012 και ώρα 8 μ.μ. στην αίθουσα συνεδριάσεων «Ιατρού Μαρίας Γιάννη – Πίντζου» του Δημαρχείου Μαρκοπούλου, στην δωδέκατη συνεδρίαση του Δημοτικού Συμβουλίου, για συζήτηση και λήψη απόφασης επί των κατωτέρω θεμάτων της Ημερήσιας Διάταξης:\n1. Λήψη απόφασης για έγκριση Πρωτοκόλλου Προσωρινής και Οριστικής Παραλαβής του έργου«Επισκευές κτιρίου 4ου Νηπιαγωγείου Μαρκοπούλου».\n2. Λήψη απόφασης για έγκριση 5ης Αναμόρφωσης Προϋπολογισμού Δήμου έτους 2012.\n3. Λήψη απόφασης για έγκριση 2ης Αναμόρφωσης Προϋπολογισμού έτους 2012 του Ν.Π.Δ.Δ. με την επωνυμία «ΒΡΑΥΡΩΝΙΟΣ».\n4. Λήψη απόφασης για παροχή σύμφωνης γνώμης απολογισμού του Ν.Π.Δ.Δ. με την επωνυμία«ΒΡΑΥΡΩΝΙΟΣ» έτους 2011.\n5. Λήψη απόφασης για παροχή σύμφωνης γνώμης απολογισμού των πρώην Ν.Π.Δ.Δ.Πνευματικό Κέντρο, ΚΑΠΗ Μαρκοπούλου, Δημοτικό Στάδιο Μαρκοπούλου και Δημοτικοί Παιδικοί Σταθμοί έτους 2011.\n6. Λήψη απόφασης για διάλυση της σύμβασης του έργου: «Ανάπλαση Κεντρικού Ιστού πόλεως Μαρκοπούλου» μεταξύ της Κοινοπραξίας ΚΩΝ/ΝΟΣ ΜΑΡΓΑΡΙΤΗΣ – Χ. ΚΥΡΙΑΚΑΚΗΣ και Δήμου Μαρκοπούλου.\n7. Λήψη απόφασης για την ανάθεση εκπόνησης της προμελέτης «Κλειστό Κολυμβητήριο Μαρκοπούλου».\n8. Λήψη απόφασης για επανέγκριση τροποποίησης του εγκεκριμένου ρυμοτομικού σχεδίουΑγίου Νικολάου Πόρτο Ράφτη Δήμου Μαρκοπούλου στο Ο.Τ.15.\n9. Λήψη απόφασης για αποδοχή δωρεάς έργου «Αποκατάσταση Διατηρητέου Κτιρίου»ιδιοκτησίας Δήμου Μαρκοπούλου επί των οδών Δημητρίου Σωτηρίου και Ι. Γιαννάκη 7 στο Μαρκόπουλο.\n10. Λήψη απόφασης για ορθή επανάληψη της υπ’ αρ. 406/2011 απόφασης Δημοτικού Συμβουλίου που αφορά στον ορισμό νέας θέσης για τη Λαϊκή Αγορά στο Δήμο Μαρκοπούλου.\n11. Λήψη απόφασης για έγκριση Πρακτικής Άσκησης μαθητών των ΕΠΑ.Σ. Μαθητείας του Ο.Α.Ε.Δ.\n12. Λήψη απόφασης για συγκρότηση Επιτροπής Ανοιχτού Διαγωνισμού για παραλαβή Ασφάλτου – Μπετόν και έγκριση Πρακτικού Κλήρωσης.\n13. Λήψη απόφασης για έγκριση Προϋπολογισμού έτους 2012 του Ν.Π.Δ.Δ. με την επωνυμία«Δημοτικό Λιμενικό Ταμείο Δήμου Μαρκοπούλου Μεσογαίας».\n14. Λήψη απόφασης για έγκριση του Οργανισμού Εσωτερικής Υπηρεσίας του Ν.Π.Δ.Δ. με την επωνυμία «Δημοτικό Λιμενικό Ταμείο Δήμου Μαρκοπούλου Μεσογαίας».\n15. Λήψη απόφασης για έγκριση διάθεσης πίστωσης εξόδων για φιλοξενία Δικαστικών Αντιπροσώπων για τις Βουλευτικές Εκλογές της 06-05-2012.\n16. Λήψη απόφασης για αναπροσαρμογή ορίων ευθύνης της Υπηρεσίας Δόμησης του Δήμου Μαρκοπούλου Μεσογαίας.\n17. Λήψη απόφασης για καταβολή αποζημίωσης Δικηγόρου για τη σύνταξη και παράσταση του συμβολαίου προσκύρωσης τμήματος καταργουμένης αγροτικής οδού στην ιδιοκτησία Ευαγγελίου Αγγελικής στο Ο.Τ. 1304 της 4ης – 5ης Π.Ε. Πόρτο Ράφτη, επιφανείας 116,45τ.μ.\n18. Λήψη απόφασης για έγκριση υψομετρικής μελέτης μεταξύ του Ο.Τ. Γ425 στη 2η Π.Ε. Πόρτο Ράφτη.\n19. Λήψη απόφασης για προσκύρωση τμήματος καταργουμένης αγροτικής οδού, στον ιδιοκτήτη του οικοπέδου στο Ο.Τ.601 με κωδικό ιδιοκτησίας 634415 της 4ης – 5ης Π.Ε. Πόρτο Ράφτη, σε εφαρμογή της κυρωμένης πράξης εφαρμογής.\n20. Λήψη απόφασης για προσκύρωση τμήματος καταργουμένης αγροτικής οδού, στον ιδιοκτήτη του οικοπέδου στο Ο.Τ.Γ1268 με κωδικό ιδιοκτησίας 702101 της 4ης – 5ης Π.Ε. Πόρτο Ράφτη, σε εφαρμογή της κυρωμένης πράξης εφαρμογής.\n21. Λήψη απόφασης για προσκύρωση τμήματος καταργουμένης αγροτικής οδού, στον ιδιοκτήτη του οικοπέδου στο Ο.Τ.Γ1049 με κωδικό ιδιοκτησίας 680702 της 4ης – 5ης Π.Ε. Πόρτο Ράφτη, σε εφαρμογή της κυρωμένης πράξης εφαρμογής.\n22. Λήψη απόφασης για συμψηφισμό της οφειλόμενης εισφοράς σε χρήμα με την οφειλόμενη αποζημίωση Δήμου στον ιδιοκτήτη του οικοπέδου στο Ο.Τ.Γ801 με κωδικό ιδιοκτησίας644223 της 4ης – 5ης Π.Ε. Πόρτο Ράφτη Δήμου Μαρκοπούλου, σε εφαρμογή της κυρωμένης πράξης εφαρμογής.\n23. Λήψη απόφασης για συμψηφισμό της οφειλόμενης εισφοράς σε χρήμα με την οφειλόμενη αποζημίωση Δήμου στον ιδιοκτήτη του οικοπέδου στο Ο.Τ.Γ1049 με κωδικό ιδιοκτησίας680702 της 4ης – 5ης Π.Ε. Πόρτο Ράφτη Δήμου Μαρκοπούλου, σε εφαρμογή της κυρωμένης πράξης εφαρμογής.\n24. Λήψη απόφασης για συμψηφισμό της οφειλόμενης εισφοράς σε χρήμα με την οφειλόμενη αποζημίωση Δήμου στον ιδιοκτήτη του οικοπέδου στο Ο.Τ.Γ1370 με κωδικό ιδιοκτησίας710814 της 4ης – 5ης Π.Ε. Πόρτο Ράφτη Δήμου Μαρκοπούλου, σε εφαρμογή της κυρωμένης πράξης εφαρμογής.\n25. Λήψη απόφασης για συμψηφισμό της οφειλόμενης εισφοράς σε χρήμα με την οφειλόμενη αποζημίωση Δήμου στον ιδιοκτήτη του οικοπέδου στα Ο.Τ.Γ564, Γ566, Γ568, Γ566Α με κωδικούς ιδιοκτησίας 622012 και 671242 της 4ης – 5ης Π.Ε. Πόρτο Ράφτη Δήμου Μαρκοπούλου, σε εφαρμογή της κυρωμένης πράξης εφαρμογής.\n26. Λήψη απόφασης για συμψηφισμό της οφειλόμενης εισφοράς σε χρήμα με την οφειλόμενη αποζημίωση Δήμου στον ιδιοκτήτη του οικοπέδου στο Ο.Τ.383 με κωδικό ιδιοκτησίας 040334της 3ης Π.Ε. Πόρτο Ράφτη Δήμου Μαρκοπούλου, σε εφαρμογή της κυρωμένης πράξης εφαρμογής.\n27. Λήψη απόφασης για συμψηφισμό της οφειλόμενης εισφοράς σε χρήμα με την οφειλόμενη αποζημίωση Δήμου στον ιδιοκτήτη του οικοπέδου στο Ο.Τ.63 με κωδικό ιδιοκτησίας 070329της 3ης Π.Ε. Πόρτο Ράφτη Δήμου Μαρκοπούλου, σε εφαρμογή της κυρωμένης πράξης εφαρμογής.\n28. Λήψη απόφασης για καταβολή αποζημίωσης στον ιδιοκτήτη του οικοπέδου στο Ο.Τ. 397 με κωδικό ιδιοκτησίας 040142 της 3ης Π.Ε. Πόρτο Ράφτη, σε εφαρμογή της κυρωμένης πράξης εφαρμογής.\n29. Λήψη απόφασης για καταβολή αποζημίωσης στους συνιδιοκτήτες του οικοπέδου στα Ο.Τ.302και Ο.Τ.303 με κωδικό ιδιοκτησίας 020369 της 3ης Π.Ε. Πόρτο Ράφτη, σε εφαρμογή της κυρωμένης πράξης εφαρμογής.\n30. Λήψη απόφασης για καταβολή αποζημίωσης στον ιδιοκτήτη του οικοπέδου στο Ο.Τ.131 (περιφερειακά) με κωδικό ιδιοκτησίας 07050162α της 3ης Π.Ε. Πόρτο Ράφτη, σε εφαρμογή της κυρωμένης πράξης εφαρμογής.\n31. Λήψη απόφασης για καταβολή αποζημίωσης στον ιδιοκτήτη του οικοπέδου στο Ο.Τ. 331 με κωδικό ιδιοκτησίας 040457 της 3ης Π.Ε. Πόρτο Ράφτη, σε εφαρμογή της κυρωμένης πράξης εφαρμογής.\n32. Λήψη απόφασης για καταβολή αποζημίωσης στον ιδιοκτήτη του οικοπέδου στο Ο.Τ. 284 με κωδικό ιδιοκτησίας 030544 της 3ης Π.Ε. Πόρτο Ράφτη, σε εφαρμογή της κυρωμένης πράξης εφαρμογής.\n33. Λήψη απόφασης για καταβολή αποζημίωσης στον ιδιοκτήτη του οικοπέδου στο Ο.Τ. Γ1122 με κωδικό ιδιοκτησίας 690401 της 4ης – 5ης Π.Ε. Πόρτο Ράφτη, σε εφαρμογή της κυρωμένης πράξης εφαρμογής.\n34. Λήψη απόφασης για καταβολή αποζημίωσης στον ιδιοκτήτη του οικοπέδου στο Ο.Τ. Γ939 με κωδικό ιδιοκτησίας 711601 της 4ης – 5ης Π.Ε. Πόρτο Ράφτη, σε εφαρμογή της κυρωμένης πράξης εφαρμογής.\n35. Λήψη απόφασης για καταβολή αποζημίωσης στον ιδιοκτήτη του οικοπέδου στο Ο.Τ. Γ1125 με κωδικό ιδιοκτησίας 690231 της 4ης – 5ης Π.Ε. Πόρτο Ράφτη, σε εφαρμογή της κυρωμένης πράξης εφαρμογής.\n36. Λήψη απόφασης για καταβολή αποζημίωσης στον ιδιοκτήτη του οικοπέδου στο Ο.Τ. Γ511 με κωδικό ιδιοκτησίας 620808 της 4ης – 5ης Π.Ε. Πόρτο Ράφτη, σε εφαρμογή της κυρωμένης πράξης εφαρμογής.\n37. Λήψη απόφασης για καταβολή αποζημίωσης στον ιδιοκτήτη του οικοπέδου στο Ο.Τ. Γ627 με κωδικό ιδιοκτησίας 652112 της 4ης – 5ης Π.Ε. Πόρτο Ράφτη, σε εφαρμογή της κυρωμένης πράξης εφαρμογής.\n38. Λήψη απόφασης για καταβολή αποζημίωσης στον ιδιοκτήτη του οικοπέδου στο Ο.Τ. Γ1330 με κωδικό ιδιοκτησίας 722104 της 4ης – 5ης Π.Ε. Πόρτο Ράφτη, σε εφαρμογή της κυρωμένης πράξης εφαρμογής.\n39. Λήψη απόφασης για καταβολή αποζημίωσης Δικαστικών Επιμελητών για υποθέσεις Δήμου.\n40. Λήψη απόφασης για έγκριση τιμολογίων Παγίας Προκαταβολής.\n41. Λήψη απόφασης για επιστροφή χρημάτων ως αχρεωστήτως εισπραχθέντων.\nΑναρτήθηκε από Administrator στις 6:27 μ.μ. 0 σχόλια\nΕΚΘΕΣΗ ΖΩΓΡΑΦΙΚΗΣ ΔΙΟΝΥΣΗ ΠΑΠΑΚΩΣΤΑ ΣΤΟ ΜΑΡΚΟΠΟΥΛΟ\nΟ Δήμος Μαρκοπούλου έχει την τιμή να φιλοξενήσει την έκθεση ζωγραφικής του σημαντικού Έλληνα ζωγράφου Διονύση Παπακώστα. Τα εγκαίνια της έκθεσης θα πραγματοποιηθούν το Σάββατο 2 Ιουνίου 2012 στις 8 μ.μ. στο Πολιτιστικό Κέντρο του Δήμου (οδός Παπαβασιλείου 34). Η έκθεση θα διαρκέσει μέχρι τις 10 Ιουνίου 2012, με ώρες λειτουργίας: τις καθημερινές 18:00 - 21:00 και τα Σαββατοκύριακα 10:00-13:00 & 18:00-21:00.\nΟ Διονύσης Παπακώστας είναι ένας δημιουργός που αρέσκεται στο να αφηγείται την περιπέτεια της ζωής, παρά να καταφεύγει σε συμβολισμούς ή στο αδιέξοδο μιας δήθεν αφηρημένης παράστασης. Στα έργα του συνομιλεί με τον ανθρωπογενές περιβάλλον του παρελθόντος, αφουγκράζεται τις ζωές των ανθρώπων, μυείται στον έρωτα κι εκστασιάζεται με τον αισθησιασμό των ερωτικών ωρών.\nΗ θεματολογία στη συγκεκριμένη έκθεση περιλαμβάνει έργα ρεαλιστικά και αφηρημένα. Ειδικότερα περιλαμβάνει συνθέσεις, νεκρές φύσεις, πορτραίτα, θαλασσογραφίες, θέματα από τη μυθολογία, έργα εμπνευσμένα από μεγάλους ποιητές, Έλληνες και ξένους, όπως επίσης και μια σειρά από χαρακτικά. Έτσι, παρουσιάζεται μια ολοκληρωμένη και διαχρονική δουλειά του καλλιτέχνη.\nΟ Δ. Παπακώστας σπούδασε στη Σχολή Καλών Τεχνών της Αθήνας, Το 1972 παρακολούθησε μαθήματα χαρακτικής στην Kunst Academis στο Μόναχο και το 1976 στην Ecole des Beauc Arts στο Παρίσι, όπου και υπήρξε συνεργάτης στο ατελιέ του Γιάννη Τσαρούχη. Έργα του υπάρχουν στο Υπουργείο Πολιτισμού, στις Πινακοθήκες Καλαμάτας και Ιωαννίνων και σε πολλές ιδιωτικές συλλογές στην Ελλάδα και στο εξωτερικό (Αλέξανδρου Ιόλα, Ναυπλιώτη κ.α.).\nΣτο ελληνικό εικαστικό χώρο εμφανίστηκε για πρώτη φορά το 1968, παίρνοντας μέρος σε ομαδική έκθεση στην Ελληνοαμερικανική Ένωση. Έκτοτε έχει στο ενεργητικό του δέκα εννιά ατομικές εκθέσεις στην Ελλάδα και συμμετοχή σε περισσότερες από δέκα ομαδικές. Αντίστοιχα, έχει εκθέσει σε δεκάδες εκθέσεις σε όλο τον κόσμο, μεταξύ των οποίων: στη γκαλερί Rauch του Μονάχου, στην Μπενιάλε της Βαρκελώνης, στις γκαλερί Salon des Aristes Francais, Salon d' Automne και Nouveau salon de Paris, στην γκαλερί Grand Salon des Artistes Quebec του Καναδά, στην γκαλερί Expo της Νέας Υόρκης, στην γκαλερί des Artistes Francais του Τόκιο. To 2006 συμμετείχε στο «Φθινοπωρινό Σαλόνι» στο Παρίσι, που πραγματοποιήθηκε υπό την αιγίδα του Γάλλου Υπουργού Πολιτισμού και Επικοινωνίας κ. Renaud Donnedieu de Vabres, καθώς και του Δημάρχου Παρισίων κ. Bertrand Delanoe.\nΑναρτήθηκε από Administrator στις 2:17 μ.μ. 0 σχόλια\nΠΑΡΕ ΜΕΡΟΣ ΚΑΙ ΚΑΘΑΡΙΣΕ ΤΗ ΒΡΑΥΡΩΝΑ\nΜετά την πρόσφατη επιτυχημένη επιχείρηση καθαρισμού «Let’s do it! GREECE», του ανατολικού μετώπου της παραλιακής ζώνης του Πόρτο Ράφτη στα τέλη Απριλίου, ο Δήμος Μαρκοπούλου και ο «Μεσογειακός Σύνδεσμος για τη Σωτηρία των Θαλάσσιων Χελώνων» (MEDASSET), καλούν όλους τους δημότες στην εκστρατεία καθαρισμού, περιβαλλοντικής ενημέρωσης και ευαισθητοποίησης «Πάρε Μέρος και Καθάρισες», την Τετάρτη 30 Μαΐου 2012 και ώρα 10 το πρωί, στον Υγρότοπο Βραυρώνας.\nΣκοπός της εκστρατείας, που διοργανώνει η MEDASSET, με την υποστήριξη του Περιβαλλοντικού Προγράμματος του Οργανισμού Ηνωμένων Εθνών (UNEP/MAP), είναι η διάδοση του μηνύματος για την προστασία των ακτών και των παράκτιων οικοσυστημάτων. Στόχος είναι η ενημέρωση του κοινού για τις επιπτώσεις των απορριμμάτων στην θαλάσσια ζωή και η ενίσχυση του εθελοντισμού στην πράξη.\nΣύμμαχοι σε αυτή την προσπάθεια είναι εθελοντές της μαθητικής κοινότητας, σύλλογοι και ομάδες, φορείς αλλά και πολίτες κάθε ηλικίας στις κατά τόπους κοινωνίες. Άλλωστε, στο πλαίσιο του φετινού ευρωπαϊκού έτους «Ενεργού Γήρανσης και Αλληλεγγύης μεταξύ των Γενεών», οι διοργανωτές ενθαρρύνουν την ενεργό συμμετοχή εθελοντών κάθε ηλικίας, ως συνοδούς των μαθητών. Σκοπός είναι η ενθάρρυνση της ενεργούς συμμετοχής όλων των πολιτών, γιατί το περιβάλλον μας χρειάζεται όλους, από τον μικρότερο ως τον μεγαλύτερο.\nΌλοι μαζί ενώνουμε τις δυνάμεις μας, για να αφυπνίσουμε συνειδήσεις και να μετατρέψουμε μικρές αλλά αποτελεσματικές ενέργειες και σωστές συνήθειες, σε γιγαντιαίο όφελος, για το περιβάλλον και τον άνθρωπο.\nΔΙΗΜΕΡΟΣ ΕΟΡΤΑΣΜΟΣ ΠΟΛΙΟΥΧΩΝ ΠΟΛΕΩΣ ΜΑΡΚΟΠΟΥΛΟΥ ΑΓΙΩΝ ΚΩΝΣΤΑΝΤΙΝΟΥ και ΕΛΕΝΗΣ 20-21 ΜΑΪΟΥ\nΟ Δήμος Μαρκοπούλου προσκαλεί τους δημότες στον διήμερο Εορτασμό των πολιούχων της πόλης, Αγίων Κωνσταντίνου και Ελένης, την Κυριακή 20 και τη Δευτέρα 21 Μαΐου 2012.\nΤην παραμονή της Εορτής, Κυριακή 20 Μαΐου και ώρα 7 μ.μ., θα ψαλλεί Μέγας Πανηγυρικός Εσπερινός με αρτοκλασία. Θα ψάλλουν μέλη της Βυζαντινής Χορωδίας του Δήμου Παιανίας.\nΘα ακολουθήσει η λιτάνευση της Ιεράς Εικόνας των Αγίων, με την συνοδεία της Φιλαρμονικής Μαρκοπούλου και την παρουσία των Αρχών της πόλης και μετά τις 9.00 μ.μ., ζωντανή ορχήστρα, θα παρουσιάσει λαϊκό πρόγραμμα, στην Κεντρική Πλατεία Μαρκοπούλου.\nΑνήμερα της Εορτής, Δευτέρα 21 Μαΐου, πανηγυρίζει ο Καθεδρικός Ιερός Ναός Αγίου Ιωάννου Μαρκοπούλου (επέτειος εγκαινίων) και το πρωί στις 7 π.μ., θα τελεσθεί Πανηγυρική Θεία Λειτουργία με Ιερό Κήρυγμα. Το απόγευμα, στις 6.30 μ.μ., θα τελεσθεί Εσπερινός και Ιερά Παράκληση των Αγίων Κωνσταντίνου και Ελένης.\nΤη Δευτέρα 21 Μαΐου, ο Δήμος Μαρκοπούλου θα παραμείνει κλειστός.\nΑναρτήθηκε από Administrator στις 12:15 μ.μ. 0 σχόλια\nΠολεοδομία Μαρκοπούλου: Νέα παράταση προθεσμίας καταβολής Ά δόσης προστίμων του Ν. 3843/2010\nΣε συνέχεια της Απόφασης με αρ. πρωτ. οικ.2122/17-2-2012 και σε εφαρμογή των διατάξεων της παρ. 4 του άρθρου 5 του Ν. 3843/2010 και της Εγκυκλίου 5/10 (άρθρο 5, παρ. 4) και επειδή:\n1) κατά τη διαδικασία ελέγχου πληρότητας των υποβληθέντων δικαιολογητικών των αιτήσεων, που εστάλησαν ταχυδρομικά, παρατηρήθηκαν ελλείψεις, για τη συμπλήρωση των οποίων δαπανήθηκε μεγαλύτερος του προβλεπόμενου χρόνος (ενημέρωση των αιτούντων, προσκόμιση των δικαιολογητικών για συμπλήρωση των ελλείψεων), με συνέπεια να καθυστερήσει ο υπολογισμός των προστίμων και η παραλαβή τους, είτε επειδή\n2) σημειώθηκαν καθυστερήσεις της ταχυδρομικής παραλαβής των προστίμων από τους υπόχρεους,\nΠαρατείνεται εκ νέου η προθεσμία καταβολής της α΄ δόσης, μέχρι την 31/5/2011, ημέρα Πέμπτη.\nΑναρτήθηκε από Administrator στις 10:51 π.μ. 0 σχόλια\nΠροσπάθεια παραπληροφόρησης των πολιτών από τη δημοτική παράταξη «Δύναμη Ελπίδας», για το ζήτημα του εξωδικαστικού συμβιβασμού του Δήμου Μαρκοπούλου, με τη Λατομική Εταιρεία «Αφοί Κ. Σταύρου Α. Ε.»\nΣε ανακοίνωσή της στον ηλεκτρονικό τύπο, για το ζήτημα του Εξωδικαστικού Συμβιβασμού του Δήμου Μαρκοπούλου, με τη Λατομική Εταιρεία «Αφοί Κ. Σταύρου Α. Ε.», η δημοτική παράταξη «Δύναμη Ελπίδας», ούτε λίγο ούτε πολύ, κατηγορεί τη Δημοτική Αρχή, για εγκατάλειψη των συμφερόντων του Δήμου Μαρκοπούλου και ίσως, υπόγεια συναλλαγή, με την εταιρεία «Αφοί Κ. Σταύρου Α. Ε.».\nΩς γνωστόν, η «Δύναμη Ελπίδας» έχει επενδύσει πολλά στην οικονομική (και όχι μόνο) απαξίωση του Δήμου Μαρκοπούλου και στη δυσφήμιση της Δημοτικής Αρχής!\nΕνδεικτικά αναφέρουμε, ότι στα στοιχεία που παρουσιάζει η «Δύναμη Ελπίδας», συνειδητά συμπεριλαμβάνονται λανθασμένα, οι οφειλές 2001-2003, οι οποίες και έχουν παραγραφεί!\nΚυρίως, δεν συμπεριλαμβάνεται ο τόκος επί των τριάντα (30) δόσεων του διακανονισμού, που καλείται να καταβάλει η εταιρεία «Αφοί Κ. Σταύρου Α. Ε.», ύψους τριακοσίων χιλιάδων (300.000) Ευρώ.\nΕπίσης, στην προσπάθειά τους, να παραπλανήσουν συνειδητά την κοινή γνώμη, μειώνοντας όσο το δυνατόν περισσότερο, τα χρήματα που θα εισπράξει ο Δήμος Μαρκοπούλου, αφαιρούν το ποσό των πεντακοσίων σαράντα χιλιάδων (540.000) Ευρώ, που εξασφάλισε ο Δήμος Μαρκοπούλου, κατά τη διάρκεια της διαπραγμάτευσης, με τις νομικές ενέργειες για την κατάσχεση όλων των τραπεζικών λογαριασμών, της εν λόγω εταιρείας. Ας μας θυμίσουν, πότε ο Δήμος Μαρκοπούλου τόλμησε να προβεί σε αντίστοιχη κατάσχεση, στη δεκαπενταετή διαμάχη για τις λατομικές οφειλές! Φυσικά, ποτέ!\nΑν η «Δύναμη Ελπίδας» πιστεύει, ότι τα ποσά των πεντακοσίων σαράντα χιλιάδων (540.000) Ευρώ (κατάσχεση) και των τριακοσίων χιλιάδων (300.000) Ευρώ (τόκοι), δεν θα πρέπει να συνεκτιμηθούν στο συνολικό ποσό των τριών εκατομμυρίων (3.000.000) Ευρώ που θα εισπράξει ο Δήμος Μαρκοπούλου, τότε θα πρέπει να αναρωτηθούν… για τις διανοητικές, αλλά και αριθμητικές τους ικανότητες!\nΕπίσης, η «Δύναμη Ελπίδας» δηλώνει ψευδώς, ότι ο Δήμος Μαρκοπούλου συμφώνησε να εισπράξει απλά, ό,τι του πρότεινε η εν λόγω λατομική εταιρεία.\nΕνημερώνουμε, ότι η εταιρεία «Αφοί Κ. Σταύρου Α. Ε.», είχε προτείνει την καταβολή ενός εκατομμυρίου πεντακοσίων χιλιάδων (1.500.000) Ευρώ, για τη συνολική και οριστική διευθέτηση της οφειλής της!\nΑν κάποιος πιστεύει, ότι μια εταιρεία τέτοιου μεγέθους και ισχύος, θα ήταν πρόθυμη να καταβάλει μέσα σε (30) τριάντα μήνες, ποσά που δεν κατέβαλε σε διάστημα δεκαπέντε (15) ετών και μάλιστα σε μια περίοδο, που με αφορμή την οικονομική κρίση, μεγάλες και μέχρι πρότινος υπερκερδοφόρες εταιρείες, προσπαθούν να αποφύγουν την καταβολή μισθών και φόρων, τότε θα πρέπει… να προσγειωθεί και να επανέλθει στην πραγματικότητα!\nΑφήνουμε για το τέλος, μια είδηση που είναι χαρακτηριστική του τρόπου με τον οποίο λειτουργούν οι κύριοι της «Δύναμης Ελπίδας».\nΔιαμαρτύρονται, ότι ποτέ δεν τους προσκομίστηκαν, τα οικονομικά και νομικά στοιχεία της διαπραγμάτευσης!\nΠρόκειται για ένα ακόμα καθαρό και τεράστιο ψέμα!\nΓια την ιστορία, είχαμε ζητήσει από τους Νομικούς μας Συμβούλους, που είχαν αναλάβει την εν λόγω διαπραγμάτευση, να προχωρήσουν στη λεπτομερή ενημέρωση των δημοτικών παρατάξεων, για όλα τα ζητήματα αυτής, συμπεριλαμβανομένων και των ισχυρών φορολογικών στοιχείων, που προσκόμισε η εταιρεία «Αφοί Κ. Σταύρου Α. Ε.», αλλά και των κατασχετήριων εκθέσεων, που αποδεικνύουν, ότι το συνολικό όφελος για τον Δήμο Μαρκοπούλου από τις κατασχέσεις, θα υπολείπονταν αρκετά του ποσού των τριών εκατομμυρίων (3.000.000) Ευρώ, που εξασφαλίστηκε με τον εξωδικαστικό συμβιβασμό.\nΚλείστηκε μάλιστα και ειδικό ραντεβού, στο εν λόγω Δικηγορικό Γραφείο στην Αθήνα, στο οποίο, με παρότρυνση και μεταφορικά μέσα της Δημοτικής Αρχής, προσήλθαν όλες οι παρατάξεις, πλην φυσικά της «Δύναμης Ελπίδας», η οποία αν και είχε δεχθεί την πρόσκληση, άλλαξε στάση, μισή ώρα πριν το ραντεβού και τελικώς δεν προσήλθε,… γιατί έτσι! Τόση σοβαρότητα και υπευθυνότητα!\nΌλη την προηγούμενη οκταετία, ο Δήμαρχος Σωτήρης Ι. Μεθενίτης και ο κος Σπύρος Γέγος έγιναν ευρύτερα γνωστοί, μέσω των παρεμβάσεων τους, που είχαν ως μοναδικό στόχο, την εφαρμογή των περιβαλλοντικών διατάξεων, αλλά και τη διευθέτηση των οικονομικών υποχρεώσεων των λατομικών εταιρειών, προς τον Δήμο Μαρκοπούλου. Ήταν τέτοια η πίεση που άσκησαν οι κοι Μεθενίτης και Γέγος, που οδήγησε τους πολιτικούς τους αντιπάλους, να διατυπώσουν ψευδώς την άποψη, ότι η τότε αντιπολιτευόμενη παράταξη «Πάμε Μπροστά», επιθυμούσε την απόλυση των εκατοντάδων εργαζομένων, που απασχολούνταν στα λατομεία!\nΣε ειδική συγκέντρωση στη Νομαρχία Ανατολικής Αττικής, το έτος 2008, ο νυν Δήμαρχος δέχθηκε έντονη φραστική και σωματική επίθεση, αλλά και απειλές, από άγνωστους εργαζόμενους της εταιρείας «Λατομεία Μαρκοπούλου Α.Β.Ε.Ε.».\nΤότε και πάντα φυσικά, όλα τα στελέχη της «Δύναμης Ελπίδας», ήταν μονίμως απόντες!\nΤέλος, αν τα στελέχη της «Δύναμη Ελπίδας» θεωρούν, ότι με τον εν λόγω Εξωδικαστικό Συμβιβασμό, θίγονται τα συμφέροντα του Δήμου Μαρκοπούλου, μπορούν να υποβάλουν μηνύσεις, κατά όλων των Δημοτικών Συμβούλων της Συμπολίτευσης και της Αντιπολίτευσης, που στήριξαν την απόφαση!\nΜήνυση φυσικά και όχι Μηνυτήρια Αναφορά, η οποία δεν έχει καμία επίπτωση στον μηνυτή που ψεύδεται. Το πολιτικό θάρρος δεν μετριέται με βαρύγδουπα λόγια και απειλές, αλλά απαιτεί πρωτίστως την ανάληψη των ευθυνών! Ελπίζουμε, ότι κάποια στιγμή θα το αντιληφθούν και στην παράταξη της ελάσσονος αντιπολίτευσης!\nΠαρακαλούνται λοιπόν, εάν πράγματι πιστεύουν, ότι θίχτηκαν τα συμφέροντα του Δήμου μας, με τη συμφωνία που έκλεισε η Δημοτική Αρχή, να υποβάλλουν μήνυση εναντίον της, υπογράφοντάς την με τα ονοματεπώνυμά τους, όπως θα έκανε ο κάθε έντιμος πολίτης στη θέση τους! Αλλιώς, καλύτερα να σταματήσουν να φλυαρούν με ψεύδη και να σιωπήσουν!\nΑναρτήθηκε από Administrator στις 10:19 μ.μ. 0 σχόλια\nΣΥΝΕΔΡΙΑΖΕΙ ΤΟ ΔΗΜΟΤΙΚΟ ΣΥΜΒΟΥΛΙΟ ΜΑΡΚΟΠΟΥΛΟΥ ΤΗΝ ΠΑΡΑΣΚΕΥΗ 18/5\nΚαλείσθε να παραστείτε την Παρασκευή 18 Μαΐου 2012 και ώρα 8 μ.μ. στην αίθουσα συνεδριάσεων «Ιατρού Μαρίας Γιάννη – Πίντζου» του Δημαρχείου Μαρκοπούλου, στην ενδέκατη συνεδρίαση του Δημοτικού Συμβουλίου, για συζήτηση και λήψη απόφασης επί του κατωτέρω μοναδικού θέματος της Ημερήσιας Διάταξης:\nΛήψη απόφασης για χωροθέτηση, αδειοδότηση και ανάθεση της διοργάνωσης της Θρησκευτικής Εμποροπανήγυρης των Αγίων Κωνσταντίνου και Ελένης στο Δήμο Μαρκοπούλου.\nΠΛΟΥΣΙΟ ΔΙΗΜΕΡΟ ΠΟΛΙΤΙΣΤΙΚΩΝ & ΕΠΙΜΟΡΦΩΤΙΚΩΝ ΕΚΔΗΛΩΣΕΩΝ ΣΤΟ ΔΗΜΟ ΜΑΡΚΟΠΟΥΛΟΥ\nΟ Δήμαρχος Μαρκοπούλου Σωτήρης Ι. Μεθενίτης, σας προσκαλεί στο πλούσιο διήμερο πολιτιστικών & επιμορφωτικών εκδηλώσεων, που διοργανώνει ο Δήμος Μαρκοπούλου:\nΕγκαίνια 1ης ομαδικής έκθεσης ψηφιδωτού: «ΨΗΦΙΔΩΤΕΣ ΙΣΤΟΡΙΕΣ»\nΠαρασκευή 11 Μαΐου 2012 και ώρα 8.00 μ.μ.\nΠολιτιστικό Κέντρο του Δήμου Μαρκοπούλου (Παπαβασιλείου 36, Μαρκόπουλο).\nδιοργάνωση: Ελληνικός Σύλλογος Ψηφιδωτού\nΗ έκθεση και οι παράλληλες εκδηλώσεις, διοργανώνονται υπό την αιγίδα του Δήμου Μαρκοπούλου.\nΗμερίδα για τη Συνεργατική Μάθηση και την Πρόληψη της Βίας & άλλων Ψυχοκοινωνικών Προβλημάτων\nΣάββατο 12 Μαΐου 2012 και ώρα 10.30 π.μ.\nΠολιτιστικό Κέντρο Δήμου Μαρκοπούλου (Γ. Παπαβασιλείου 34, Μαρκόπουλο Μεσογαίας)\nδιοργάνωση: Δήμος Μαρκοπούλου, 1ο και 2ο Γυμνάσιο Μαρκοπούλου, σε συνεργασία με το Αριστοτέλειο Πανεπιστήμιο Θεσσαλονίκης\nΘεατρική Μουσικοχορευτική παράσταση «Ζωή σαν Παραμύθι»\nΣάββατο 12 Μαΐου 2012 και ώρα 6.00 μ.μ., Δημοτικό Κινηματοθέατρο "Άρτεμις" Μαρκοπούλου\nαπό τη θεατρική ομάδα του 2ου Γυμνασίου Κορωπίου, με φιλανθρωπικό σκοπό για την ενίσχυση - αντί εισιτηρίου - του Κοινωνικού Παντοπωλείου του Δήμου Μαρκοπούλου, που εξυπηρετεί πάνω από εβδομήντα (70) οικογένειες, με προσφορές συσκευασμένων τροφίμων μακράς διαρκείας\n(γάλα εβαπορέ, ζυμαρικά, ζάχαρη κ.τ.λ.).\nΑναρτήθηκε από Administrator στις 2:24 μ.μ. 0 σχόλια\nΗ νέα θέση της Λαϊκής Αγοράς Μαρκοπούλου\nΟ Δήμος Μαρκοπούλου ενημερώνει τους πολίτες, ότι η Λαϊκή Αγορά Μαρκοπούλου μεταφέρεται στην Οδό Αθηναϊκής Δημοκρατίας, από την Παρασκευή, 11 Μαΐου 2012.\nΔΙΑΛΕΞΗ: ΠΡΟΕΦΗΒΕΙΑ (9-12) ΕΤΩΝ & ΣΕΞΟΥΑΛΙΚΟΤΗΤΑ\nΑγαπητοί μας γονείς, δάσκαλοι, φίλοι,\nσας προσκαλούμε στην 5η διάλεξη που θα πραγματοποιηθεί\nτην Τετάρτη 16 Μαϊου 2012 και ώρα 7 το απόγευμα\nστο χώρο του σχολείου μας (Μυρρινούντος 22, Μαρκόπουλο), με θέμα:\n"ΠΡΟΕΦΗΒΕΙΑ (9-12) ΕΤΩΝ & ΣΕΞΟΥΑΛΙΚΟΤΗΤΑ".\nΕισηγήτρια θα είναι η κυρία Χριστίνα Νικολάου, συμβουλευτική ψυχολόγος.\n2ου Δημοτικού Σχολείου Μαρκοπούλου\nΑναρτήθηκε από Administrator στις 1:57 μ.μ. 0 σχόλια\nΠρωτάθλημα Ιππικής Δεξιοτεχνίας 2012 & 2ος Αγώνας Πρωταθλήματος Υπερπήδησης Εμποδίων\nΗ Ελληνική Ομοσπονδία Ιππασίας\nστο Πρωτάθλημα Ιππικής Δεξιοτεχνίας 2012\nκαι τον 2ο Αγώνα Πρωταθλήματος Υπερπήδησης Εμποδίων,\nτο τριήμερο 11, 12, 13 Μαΐου 2012,\nστις εγκαταστάσεις του Ολυμπιακού Κέντρου Ιππασίας,\nστο Μαρκόπουλο Αττικής.\nΑναρτήθηκε από Administrator στις 9:43 π.μ. 0 σχόλια\nΕκδηλώσεις Απριλίου στο ΚΑΠΗ Πόρτο Ράφτη\nΟι μικροί μαθητές του Παιδικού Σταθμού «Ήλιος», επισκέφτηκαν την Παρασκευή 6 Απριλίου, το ΚΑΠΗ του Δήμου Μαρκοπούλου στο Πόρτο Ράφτη, όπου τραγούδησαν και πρόσφεραν λαμπάδες στα μέλη, χαρά και χαμόγελα σε όλους!\nΤο ΚΑΠΗ θέλει να ευχαριστήσει τη διευθύντρια του Σταθμού κ. Αφεντουλίδου και να συγχαρεί τις δασκάλες των παιδιών, για το πολύτιμο έργο τους.\nΤα μέλη του ΚΑΠΗ αντάλλαξαν ευχές, την Τετάρτη 18 Απριλίου, τσούγκρισαν πασχαλινά αυγά και χόρεψαν τραγούδια της Πασχαλιάς. Η νικήτρια κα Δήμητρα Χατζούδη, η οποία έσπασε και τα περισσότερα αυγά, κέρδισε μια δωρεάν εκδρομή με το ΚΑΠΗ. Στο τέλος, όλοι ευχήθηκαν, να επαναλάβουν τον πρωτότυπο αυτό διαγωνισμό και του χρόνου.\nΕνόψει της Πρωτομαγιάς, η Ομάδα Αγάπης του ΚΑΠΗ, διοργάνωσε μονοήμερη εκδρομή, τη Δευτέρα 30 Απριλίου, στο μοναστήρι του Αγ. Γεωργίου, στη Μαλεσίνα και στο Πάρκο «Δημάκη», στον Αγ. Ιωάννη το Θεολόγο.\nΣε ένα όμορφα διαμορφωμένο χώρο, τα μέλη μας απόλαυσαν μερικές ξέγνοιαστες ώρες, κοντά στη φύση. Ξεναγήθηκαν στις εγκαταστάσεις του Πάρκου «Δημάκη» και ένιωσαν τη σπάνια ηρεμία, μακριά από το άγχος και την ένταση της καθημερινότητας.\nΤο ΚΑΠΗ Πόρτο Ράφτη ευχαριστεί τις κυρίες της Ομάδας Αγάπης και τα μέλη του, που ετοίμασαν νόστιμα εδέσματα, μετά από προσφορά του κρεοπωλείου «ο Δήμος». Επίσης, θέλει να συγχαρεί και να ευχαριστήσει τον υπεύθυνο του Πάρκου κ. Δημάκη, για την άψογη φιλοξενία!\nΤέλος, στο ΚΑΠΗ Πόρτο Ράφτη, ξεκίνησε Ομάδα Παραδοσιακών Χορών, κάθε Παρασκευή, 7:30 με 9:00 το βράδυ. Τα μαθήματα απευθύνονται στα μέλη του ΚΑΠΗ και παραδίδονται αφιλοκερδώς από τον πολύπειρο δάσκαλο κ. Κώστα Καλιακάτσο.\nΘεατρική μουσικοχορευτική παράσταση «Ζωή σαν Παραμύθι» στο Δημοτικό Κινηματοθέατρο Άρτεμις Μαρκοπούλου\nΟ Δήμος Μαρκοπούλου σας προσκαλεί στη Μουσικοχορευτική θεατρική παράσταση «Ζωή σαν Παραμύθι», το Σάββατο 12 Μαΐου 2012 και ώρα 6 μ.μ., στο Δημοτικό Κινηματοθέατρο «Άρτεμις» Μαρκοπούλου.\nΣε μια περίοδο που επικρατεί η στασιμότητα και ο κόσμος αναπολεί το παρελθόν, βλέποντας με αβεβαιότητα στο μέλλον, η θεατρική ομάδα του 2ου Γυμνασίου Κορωπίου κάνει την υπέρβαση, παρουσιάζοντας το έργο της συντοπίτισσας μας κ. Χριστίνας Νικολάου «Ζωή σαν Παραμύθι». Η παρουσίαση πραγματοποιείται με αφορμή τα 25 χρόνια από την ίδρυση του Σχολείου.\nΠερισσότεροι από 40 μαθητές και μαθήτριες, συνεπικουρούμενοι από τους καθηγητές τους και από μέλη του ΚΑΠΗ Κορωπίου, θα αποδώσουν μια καλοστημένη αλληγορία, για την ασταθή ισορροπία μεταξύ των «πρέπει» και των «θέλω» και θα προσπαθήσουν να μεταφέρουν στην πλατεία, το αισιόδοξο μήνυμα, για το πως το παρόν μπορεί να αντλήσει δυνάμεις από το παρελθόν, για να προετοιμάσει το μέλλον.\nΗ παράσταση έχει και φιλανθρωπικό χαρακτήρα και για το λόγο αυτό, ο Δήμος Μαρκοπούλου, καλεί το κοινό που θα παρακολουθήσει την παράσταση, αντί εισιτηρίου, να προσφέρει συσκευασμένα τρόφιμα μακράς διαρκείας (γάλα εβαπορέ, ζυμαρικά, ζάχαρη κ.τ.λ.), για την ενίσχυση του Κοινωνικού Παντοπωλείου του Δήμου Μαρκοπούλου, που εξυπηρετεί πάνω από εβδομήντα (70) οικογένειες!\nΗ ΣΥΝΕΡΓΑΤΙΚΗ ΜΑΘΗΣΗ ΘΕΤΕΙ ΤΙΣ ΒΑΣΕΙΣ ΓΙΑ ΜΙΑ ΥΓΙΗ...\nΞεκίνησαν οι εργασίες αποκατάστασης του Κέντρου Ε...\nΕΚΘΕΣΗ ΖΩΓΡΑΦΙΚΗΣ ΔΙΟΝΥΣΗ ΠΑΠΑΚΩΣΤΑ ΣΤΟ ΜΑΡΚΟΠΟΥΛΟ...\nΔΙΗΜΕΡΟΣ ΕΟΡΤΑΣΜΟΣ ΠΟΛΙΟΥΧΩΝ ΠΟΛΕΩΣ ΜΑΡΚΟΠΟΥΛΟΥ ΑΓ...\nΠολεοδομία Μαρκοπούλου: Νέα παράταση προθεσμίας κα...\nΠροσπάθεια παραπληροφόρησης των πολιτών από τη δημ...\nΣΥΝΕΔΡΙΑΖΕΙ ΤΟ ΔΗΜΟΤΙΚΟ ΣΥΜΒΟΥΛΙΟ ΜΑΡΚΟΠΟΥΛΟΥ ΤΗΝ ...\nΠΛΟΥΣΙΟ ΔΙΗΜΕΡΟ ΠΟΛΙΤΙΣΤΙΚΩΝ & ΕΠΙΜΟΡΦΩΤΙΚΩΝ ΕΚΔΗΛ...\nΠρωτάθλημα Ιππικής Δεξιοτεχνίας 2012 & 2ος Αγώνας ...\nΘεατρική μουσικοχορευτική παράσταση «Ζωή σαν Παραμ...\nΣυγχαρητήρια του Δημάρχου Μαρκοπούλου Σωτήρη Ι. Με...\nΗΜΕΡΙΔΑ: «Η ΣΥΝΕΡΓΑΤΙΚΗ ΜΑΘΗΣΗ ΚΑΙ Η ΠΡΟΛΗΨΗ ΤΗΣ Β...\nΠΡΩΤΗ ΟΜΑΔΙΚΗ ΕΚΘΕΣΗ ΨΗΦΙΔΩΤΟΥ: «ΨΗΦΙΔΩΤΕΣ ΙΣΤΟΡΙΕ...\nΣυμμετοχή τοπικών παραγωγών του Δήμου Μαρκοπούλου ...\nΕπίσκεψη του υποψήφιου βουλευτή του ΠΑΣΟΚ κ. Νικόλ...\nΗ προεκλογική εκστρατεία του υποψήφιου βουλευτή τη...\nΔΙΑΚΗΡΥΞΗ ΜΙΣΘΩΣΗΣ ΜΗΧΑΝΗΜΑΤΩΝ ΕΡΓΟΥ\nΕπισκέψεις υποψηφίων βουλευτών με το ψηφοδέλτιο τω...\nΕπίσκεψη και ομιλία του εκπροσώπου του Ενιαίου Παλ...\nΕπίσκεψη υποψήφιου βουλευτή «Δημοκρατικής Αριστερά...\nΜε ευρεία πλειοψηφία υπερψηφίστηκε ο εξωδικαστικός...\nΕΠΙΤΥΧΗΜΕΝΗ Η ΚΑΜΠΑΝΙΑ ΕΘΕΛΟΝΤΙΚΟΥ ΚΑΘΑΡΙΣΜΟΥ «LET...\nΓΙΑ ΕΞΩΔΙΚΑΣΤΙΚΟ ΣΥΜΒΙΒΑΣΜΟ 3.000.000 ΕΥΡΩ ΜΕ ΤΑ Λ...\nΣημαντική επιτυχία του Δήμου Μαρκοπούλου, για την...


ΟΤΕ: Αύξηση εσόδων και ισχυρή κερδοφορία στην Ελλάδα - Η Βραδυνή\nΟι προσαρμοσμένες ελεύθερες ταμειακές ροές του έτους ανήλθαν στα 488,1 εκατομμύρια ευρώ\nΜε αύξηση εσόδων κατά 7% και προσαρμοσμένο EBITDA κατά 9,4%, χάρη στις επιδόσεις σε Ελλάδα και Ρουμανία, ολοκληρώθηκε το Δ’ τρίμηνο του 2019 για τον όμιλο ΟΤΕ.\nΠαράλληλα, τα προσαρμοσμένα κέρδη, μετά τα δικαιώματα μειοψηφίας, ανήλθαν τα 123,5 εκατ. ευρώ, αυξημένα κατά 133% σε σύγκριση με το Δ’ τρίμηνο του 2018 (53,0 εκατ. ευρώ)\nΤαυτοχρόνως, οι προσαρμοσμένες ελεύθερες ταμειακές ροές έτους ανήλθαν στα 488,1 εκατ. ευρώ, υπερβαίνοντας τις προβλέψεις, με τις επενδύσεις να διαμορφώνονται στα 661,8 εκατ. ευρώ.\n«Οι επιδόσεις μας το τελευταίο τρίμηνο ήταν το επιστέγασμα μίας πολύ δυνατής χρονιάς», δήλωσε σχολιάζοντας τα αποτελέσματα Δ’ τριμήνου, ο πρόεδρος και διευθύνων σύμβουλος του Ομίλου ΟΤΕ Μιχάλης Τσαμάζ, σημειώνοντας πως «Δικαιώνουν τη στρατηγική που υλοποιούμε με αποφασιστικότητα και συνέπεια επί σειρά ετών».\n«Είμαι ικανοποιημένος από την αύξηση εσόδων και την ισχυρή κερδοφορία στην Ελλάδα σε επίπεδο έτους, καθώς και από τη σημαντική βελτίωση κατά το τελευταίο τρίμηνο στη Ρουμανία.\nΩστόσο, αυτό που με κάνει υπερήφανο είναι η πρόοδος που έχουμε επιτύχει στη διαδικασία μετασχηματισμού του ΟΤΕ.\nΣτο περιβάλλον και στον κλάδο μας συντελούνται θεμελιώδεις αλλαγές και ήδη λαμβάνουμε δραστικά μέτρα ώστε να καταστήσουμε τον οργανισμό πιο ευέλικτο, να εξορθολογίσουμε τα κόστη μας και να αναπτύξουμε νέες πηγές εσόδων.\nΗ Συλλογική Σύμβαση Εργασίας, που υπεγράφη πριν λίγες μέρες στον ΟΤΕ, μας δίνει τη δυνατότητα να παραμείνουμε βιώσιμοι και ανταγωνιστικοί, προς όφελος της εταιρείας και των ανθρώπων μας».\nΟλοκληρώνοντας ο κ. Τσαμάζ πρόσθεσε: «Η διαρκής ενίσχυση των ταμειακών ροών μας παρέχει τους πόρους που χρειάζονται για να επενδύσουμε στις ανάγκες των πελατών μας και της νέας ψηφιακής εποχής, να επιβραβεύσουμε τους ανθρώπους μας και να ανταμείψουμε τους μετόχους μας».\nΜάλιστα, καθώς το οικονομικό περιβάλλον στην Ελλάδα βελτιώνεται, o OTE αναμένεται ότι θα συνεχίσει να παρουσιάζει θετική πορεία στα έσοδά του χάρη στην αυξανόμενη ζήτηση για τις ευρυζωνικές του υπηρεσίες και τις υπηρεσίες δεδομένων κινητής, αποτέλεσμα της τεχνολογικής του υπεροχής, της συνεχούς αναβάθμισης των υποδομών του και της εστίασης στην εμπειρία του πελάτη.\nΜε το μεγαλύτερο μέρος των επενδύσεων σε FTTC και 4G να έχει ολοκληρωθεί, η διοίκηση αναμένει οι προσαρμοσμένες επενδύσεις σε πάγια περιουσιακά στοιχεία να διαμορφωθούν σε 600,0 εκατ. ευρώ το 2020.\nΧάρη στη λειτουργική του αποδοτικότητα σε όλους του τομείς, σε συνδυασμό με την εποχικότητα των επενδύσεων σε πάγια περιουσιακά στοιχεία, ο ΟΤΕ αναμένει ότι οι προσαρμοσμένες ελεύθερες ταμειακές ροές θα αγγίξουν φέτος τα 610,0 εκατ. ευρώ, παρουσιάζοντας αύξηση 25% και οι ελεύθερες ταμειακές ροές τα 350,0 εκατ ευρώ, λόγω των εξαιρετικά υψηλών εκτάκτων δαπανών.\nΛαμβάνοντας υπόψη την αναβολή της αναμενόμενης πληρωμής του 2019 για άδειες φάσματος, η αμοιβή των μετόχων για το 2020 αναμένεται να ανέλθει σε 400,0 εκατ. ευρώ, σημαντικά αυξημένη σε σύγκριση με το προηγούμενο έτος, παρά τα επίπεδα ρεκόρ των εκτιμώμενων πληρωμών για άδειες φάσματος και τα έξοδα αναδιάρθρωσης.\nΠιο αναλυτικά, τα συνολικά Λειτουργικά Έξοδα του Ομίλου, εξαιρουμένων των αποσβέσεων, των απομειώσεων και των επιβαρύνσεων που σχετίζονται με κόστη αναδιοργάνωσης, κυρίως Προγράμματα Εθελούσιας Αποχώρησης, διαμορφώθηκαν σε 683,8 εκατ. ευρώ το Δ’ τρίμηνο του 2019, σημειώνοντας αύξηση κατά 1,2%, σε σχέση με το Δ’ τρίμηνο του 2018.\nΣτην Ελλάδα, η προσαρμοσμένη κερδοφορία EBITDA, εξαιρουμένης της επίδρασης των ΔΠΧΑ 16, σημείωσε αύξηση 1,3%, σε 304,3 εκατ. ευρώ με το προσαρμοσμένο περιθώριο EBITDA να ανέρχεται σε 40,3%\nΕτικέτες: αύξηση, Ελλάδα, επιδόσεις, Έσοδα, ΟΤΕ


Η Louis Vuitton ξεκινά καμπάνια στο εκπληκτικό ελληνικό νησί της Μήλου - e-genesis.gr\nΑρχική Τέχνες Η Louis Vuitton ξεκινά καμπάνια στο εκπληκτικό ελληνικό νησί της Μήλου\nΗ Louis Vuitton ξεκινά καμπάνια στο εκπληκτικό ελληνικό νησί της Μήλου\nΟ διάσημος γαλλικός οίκος μόδας Louis Vuitton επέλεξε το πανέμορφο ελληνικό νησί της Μήλου ως σκηνικό για την τελευταία του καμπάνια με το όνομα «The Spirit of Travel».\nΗ Μήλος, η οποία είναι γνωστή για τα γαλανά νερά της και τους μοναδικούς γεωλογικούς σχηματισμούς που μοιάζουν με το φεγγάρι, αποτυπώνεται για τον Louis Vuitton μέσα από το φακό της φωτογράφου Viviane Sassen.\nΤο ηφαιστειακό νησί είναι το νοτιοδυτικότερο νησί στο αρχιπέλαγος των Κυκλάδων. Λόγω της ηφαιστειακής προέλευσης, η Μήλος διαθέτει ένα μαγευτικό, πολύχρωμο τοπίο με απαλές, αμμώδεις παραλίες, υποβρύχιες θαλάσσιες σπηλιές και δραματικούς γκρεμούς.\nΣτο βίντεο, ο Sassen κατευθύνει παιδιά σχολικής ηλικίας που παίζουν ενάντια στο εκπληκτικό τοπίο για το οποίο είναι γνωστό το νησί, κάνοντας τη διαφημιστική καμπάνια να μοιάζει με αναμνήσεις από ένα παιδικό όνειρο. Το μοναδικό σκηνικό κάνει το γύρισμα να μοιάζει ακόμα πιο ονειρικό.\nΗ καμπάνια του Louis Vuitton αναδεικνύει τη μεγάλη ομορφιά της Μήλου\nΣε μια ανάρτηση στα μέσα κοινωνικής δικτύωσης, ο γαλλικός οίκος μόδας τόνισε ότι η καμπάνια ήταν «μια υποβλητική ωδή στο εσωτερικό παιδί, που απελευθερώθηκε σε μια ονειρεμένη απόκοσμη ομορφιά και άπειρη δυνατότητα».\nΗ Μήλος δεν είναι ο μόνος προορισμός που εμφανίζεται στην καμπάνια της Louis Vuitton. «Το Πνεύμα του Ταξιδιού υπερβαίνει την ανακάλυψη ενός φυσικού προορισμού, προκαλεί επίσης περιέργεια για το τι βρίσκεται μέσα. Για τη φετινή καμπάνια της μάρκας, η φωτογράφος Viviane Sassen συνεχίζει να μεταφράζει τις βασικές αξίες του Maison σε ένα μακρινό ταξίδι όπου η φαντασία κάνει πτήση μεταξύ παρελθόντος, παρόντος και μέλλοντος », έγραψε ο οίκος μόδας σε δήλωση.\nΟ φωτογράφος Sassen θα ταξιδέψει σε μια ποικιλία μοναδικών προορισμών για την καμπάνια, συμπεριλαμβανομένης της Γαλλίας και της Ιορδανίας, επίσης.\nΠολλοί σχεδιαστές χρησιμοποιούν την Ελλάδα ως έμπνευση\nΗ Louis Vuitton δεν είναι ο πρώτος οίκος μόδας ή σχεδιαστής που χρησιμοποίησε το υπέροχο τοπίο της Ελλάδας ως σκηνικό για μια διαφημιστική καμπάνια ή επίδειξη μόδας.\nΜόλις πριν από λίγους μήνες, τον Ιούνιο, ο Dior πραγματοποίησε μια εντυπωσιακή επίδειξη μόδας στο Παναθηναϊκό Στάδιο, ή «Καλλιμάρμαρο», στην Αθήνα για τη συλλογή «Cruise 2022» του μεγάλου οίκου μόδας.\nΤο γήπεδο του Καλλιμάρμαρου, που είναι παγκοσμίου φήμης, ιστορικά σημαντικό, και το σημαντικότερο, αποφασιστικά ελληνικό, αποτελεί σαφώς ένα νεύμα για την αρχαία Ελλάδα , η οποία λειτουργεί ως τεράστια έμπνευση για τον Dior.\nΣτο τιμόνι της παράστασης που πραγματοποιήθηκε στην Αθήνα ήταν η Μαρία Γκράτσια Τσιούρι, η σημερινή δημιουργική διευθύντρια του Dior. Η Chiuri βλέπει τη μόδα μέσα από έναν φεμινιστικό φακό και όσον αφορά τη συλλογή Dior “Cruise 2022”, ερεύνησε και στη συνέχεια διοχέτευσε πολλές πληροφορίες για ισχυρές αρχαίες Ελληνίδες .\nΗ έμπνευση του Chiuri εξηγεί γιατί το σκηνικό της παράστασης βρίσκεται σε έναν τόσο ρητά ιστορικό χώρο, καθώς και τα περιεχόμενα της συλλογής, τα οποία είναι σχεδόν σίγουρα ελληνικής έμπνευσης.\nΚαι δεν ήταν η πρώτη φορά που ο Dior επεδίωκε να πραγματοποιήσει επίδειξη μόδας στην Ελλάδα . Η επίδειξη που πραγματοποιήθηκε στο Καλλιμάρμαρο διαδέχεται την επίδειξη Dior που πραγματοποιήθηκε στην Αθήνα το 1951. Στη συνέχεια, υπήρξε μια δεύτερη επίδειξη, τη δεκαετία του 1970, με τον εμβληματικό οίκο μόδας να εκθέτει τα μινιμαλιστικά φορέματά του στην Ακρόπολη.\nΟι εκπομπές, που παρουσίαζαν τις συλλογές υψηλής ραπτικής φθινοπώρου/χειμώνα, είδαν μοντέλα να ποζάρουν μπροστά από τις Καρυάτιδες, καθρεφτίζοντας τη χάρη τους και παίρνοντας ένα σύνθημα από τα εντυπωσιακά εξωτερικά τους ενδύματα.\nγαλλικός οίκος μόδας\nΠροηγούμενο άρθροΚομάντο ο Α/ΓΕΕΘΑ: Θαλάσσιο Άλμα από Chinook και Υποβρύχιες Καταστροφές στη Νέα Πέραμο (ΦΩΤΟ-ΒΙΝΤΕΟ)\nΕπόμενο άρθροΣακίλ Ο’Νιλ εναντίον των super teams: “Σιχαίνομαι την νέα εποχή, εγώ δεν πήγα να παίξω με τον Τζόρνταν ή τον Ολάζουον”


Η δύναμη της ενσυνειδητότητας | Generali My Health App\nΗ ΔΥΝΑΜΗ ΤΗΣ ΕΝΣΥΝΕΙΔΗΤΟΤΗΤΑΣ\nενσυνειδητότητα είναι η τελευταία τάση για όσους ενδιαφέρονται για την υγεία και τη φυσική τους κατάσταση. Η βασική της προϋπόθεση είναι να έχετε συναίσθηση του πού βρίσκεστε, του τι κάνετε και των λόγων για τους οποίους το κάνετε.\nΔεν είναι, ωστόσο, μια απλή ιδέα, καθώς μπορεί στ’ αλήθεια να σας ωφελήσει απίστευτα πολύ.\nΗ καθημερινότητά μας είναι γεμάτη από πράγματα που μας προκαλούν κούραση και στρες, όπως προβλήματα στη δουλειά ή οικογενειακά δράματα. Η ενσυνειδητότητα μπορεί να σας βοηθήσει να αντιμετωπίσετε το στρες αυτό, να διαχειριστείτε όλα όσα έχετε να κάνετε και να βελτιώσετε την αυτοπεποίθησή σας.\nΗ μείωση των επιπέδων του στρες επιδρά θετικά στο σώμα και το πνεύμα σας, μειώνοντας την αρτηριακή πίεση και βελτιώνοντας την ποιότητα του ύπνου σας. Μπορεί επίσης να αντιληφθείτε ότι χειρίζεστε καταστάσεις που προκαλούν στρες καλύτερα, ότι είστε πιο ήρεμοι και πιο υπομονετικοί. Είναι σχετικά εύκολο να εξασκείτε ενσυνειδητότητα κάθε μέρα και μπορεί να σας βοηθήσει να διαχειριστείτε καταστάσεις που προκαλούν στρες καλύτερα, προετοιμάζοντάς σας για τα πάντα.\nΝα μερικοί εύκολοι τρόποι να ασπαστείτε τη δύναμη της ενσυνειδητότητας:\nΌπως και στον διαλογισμό, η αναπνοή είναι σημαντικό μέρος της ενσυνειδητότητας.\nΑρκεί μόνο να μείνετε ακίνητοι και να επικεντρώσετε την προσοχή σας στις βαθιές αναπνοές.\nΣυγκεντρωθείτε στην αναπνοή σας ώστε να μην σκέφτεστε.\nΑν αρχίσετε να σκέφτεστε άλλα πράγματα, ήρεμα επικεντρωθείτε ξανά στην αναπνοή σας.\nΑν κλείσετε τα μάτια σας και απομονωθείτε μπορεί να σας διευκολύνει να επικεντρώσετε την προσοχή σας στην αναπνοή σας, καθώς έτσι μειώνεται ο αριθμός των πραγμάτων που σας αποσπούν την προσοχή. Σκεφτείτε για πόση ώρα εισπνέετε, πού κρατάτε την αναπνοή σας και τις επιπτώσεις που έχει η απελευθέρωσή της.\nΑν αισθανθείτε στρες κατά τη διάρκεια της ημέρας, αφιερώστε λίγα λεπτά σε αυτήν την άσκηση, καθώς μπορεί να σας ηρεμήσει και να σας βοηθήσει να χειριστείτε την κατάσταση καλύτερα.\nΑπλά μείνετε ακίνητοι\nΒρείτε μια βολική θέση, στην καρέκλα ή ξαπλωμένοι, και αφιερώστε πέντε με δέκα λεπτά στην απραξία.\nΒάλτε μακριά και στο αθόρυβο το τηλέφωνό σας, σβήστε την τηλεόραση και μην σκεφτείτε τη δουλειά σας.\nΔεν είναι τόσο εύκολο όσο ακούγεται. Φροντίστε να μην υπάρχουν πολλά πράγματα γύρω σας που σας αποσπούν την προσοχή.\nΑν σας αρέσει το μπάνιο, δοκιμάστε να μην κάνετε τίποτα όσο είστε μέσα στην μπανιέρα: το ζεστό νερό θα βοηθήσει το πνεύμα και το σώμα σας να χαλαρώσουν. Τα αναμμένα κεριά βοηθούν επίσης, καθώς μας χαλαρώνουν.\nΑσχοληθείτε με κάθε ένα πράγμα ξεχωριστά\nΑν προσπαθείτε να φέρετε εις πέρας πολλά καθήκοντα ταυτόχρονα θα αισθανθείτε στρεσαρισμένοι, κουρασμένοι και η προσοχή σας θα διασπαστεί. Γι’ αυτό είναι σημαντικό να κάνετε τα πάντα ενσυνείδητα, αφιερώνοντας αρκετό χρόνο σε κάθε δουλειά και μην κάνοντας πολλά πράγματα ταυτόχρονα.\nΘα εκπλαγείτε από το πόσο πιο εύκολα γίνονται όλα και από το πόσο ήρεμοι θα αισθάνεστε.\nΑν αφιερώνετε την αδιάσπαστη προσοχή σας σε κάθε δουλειά, θα την κάνετε σωστά και δεν θα σας ξεφεύγει καμία λεπτομέρεια. Ίσως σας είναι πιο εύκολο να φτιάξετε μια λίστα και να σβήνετε κάθε δουλειά όταν την τελειώνετε. Έτσι θα μπορείτε να παρακολουθήσετε τι έχετε καταφέρει.\nΠολλοί από εμάς δυσκολευόμαστε να αφιερώσουμε χρόνο στα γεύματα και καταβροχθίζουμε ένα γρήγορο μεσημεριανό στο γραφείο μας. Έτσι είναι πιο πιθανό να φάτε πράγματα που δεν σας κάνουν καλό και, επιπλέον, δεν ευχαριστιέστε το γεύμα σας. Αντ’ αυτού, τρώτε αργά και επικεντρωθείτε στο να απολαύσετε το φαγητό σας.\nΣκεφτείτε τι σας αρέσει από αυτό που τρώτε καθώς μασάτε την κάθε μπουκιά και μη βιάζεστε να τελειώσετε το γεύμα σας. Έτσι θα απολαύσετε το φαγητό σας, θα αισθανθείτε πιο χορτάτοι και θα είστε σίγουροι ότι η ώρα του μεσημεριανού σάς ωφελεί πραγματικά.\nΟι 5 κύριοι λόγοι για να κοιμηθείτε καλά το βράδυ\nΤίποτα δεν παρέχει τόση ικανοποίηση όσο ένας καλός ύπνος. Πολλοί από εμάς, ωστόσο, δεν θέτουμε αυτήν την προτεραιότητα και προτιμάμε να πηγαίνουμε για ύπνο αργότερα από όταν θα έπρεπε, για να καταφέρουμε να κάνουμε περισσότερα πράγματα.\nΔεν κοιμάστε αρκετά; Δοκιμάστε αυτές τις τεχνικές\nΈνα από τα σοβαρότερα προβλήματα υγείας της σύγχρονης εποχής είναι η έλλειψη ύπνου. Πολλοί άνθρωποι δυσκολεύονται να αποκοιμηθούν το βράδυ και ακόμα περισσότερο να κοιμηθούν μέχρι το πρωί. Έτσι, αισθάνονται κουρασμένοι, εξαντλημένοι και στρεσαρισμένοι.\nΈνας υπνάκος την ημέρα τον γιατρό τον κάνει πέρα;\nΑπό κάποια ηλικία και έπειτα, δεν σας επιτρέπεται να κοιμάστε το μεσημέρι.Φαίνεται να επικρατεί η ιδέα ότι οι ενήλικες δεν θα πρέπει να κοιμούνται μέσα στην ημέρα, ακόμα και αν νιώθουν εξαντλημένοι το απόγευμα λόγω της ενέργειας που έχουν καταναλώσει.\nΑσκήσεις χαλάρωσης για να καταπολεμήσετε το στρες\nΑνεξάρτητα από το αν δουλεύετε μέχρι αργά ή απλά δεν ξεκουράζεστε ποτέ, μερικές φορές είναι δύσκολο να χαλαρώσετε και να απαλλαγείτε από το στρες.\nΠώς να καταπολεμήσετε το στρες με θετικότητα\nΗ ζωή μπορεί πολλές φορές να είναι αγχωτική. Αυτό μπορεί να οφείλεται σε προβλήματα στη δουλειά, σε δυσκολίες στις προσωπικές σχέσεις ή απλώς σε πολύ φορτωμένο πρόγραμμα.


COSMOTE: Διάκριση για τις καλύτερες υπηρεσίες Mobile Internet και φωνής στην Ελλάδα - Karfitsa.gr\n2 Νοεμβρίου 2018, 16:22\nΗ COSMOTE αναδείχθηκε για μια ακόμη χρονιά «Best in Test», για τις καλύτερες υπηρεσίες MobileInternetκαι φωνής στην Ελλάδα, μέσω δικτύου κινητής τηλεφωνίας. Η P3 Communications, διεθνώς αναγνωρισμένη εταιρεία μετρήσεων και ελέγχου δικτύων, αφού διεξήγαγε μια σειρά ανεξάρτητων συγκριτικών μετρήσεων σε ολόκληρη τη χώρα, απένειμε την πιστοποίηση στην COSMOTE για πέμπτη συνεχόμενη χρονιά.\nΟ Executive Director Network Planning και Devops Ομίλου ΟΤΕ, κ. Γιώργος Τσώνης, δήλωσε σχετικά: «Η πιστοποίηση του δικτύου κινητής COSMOTE ως «Best in Test» από την P3 Communications για πέμπτη συνεχή χρονιά, επιβεβαιώνει την προσήλωσή μας στην παροχή κορυφαίων υπηρεσιών mobile Internet και φωνής προς τους πελάτες μας. Χάρη στις εντατικές μας επενδύσεις και το έργο των τεχνικών μας, τα δίκτυά μας βελτιώνονται συνεχώς σε κάλυψη, χωρητικότητα και ταχύτητα, για να απολαμβάνουν οι συνδρομητές COSMOTE ποιοτική και απρόσκοπτη επικοινωνία, όπου κι αν βρίσκονται. Με την τεχνολογία, φτιάχνουμε έναν κόσμο καλύτερο για όλους».\nΣύμφωνα με τις μετρήσεις που πραγματοποίησε από τις 7 έως τις 24 Σεπτεμβρίου 2018, το δίκτυο κινητής COSMOTE πέτυχε τη μεγαλύτερη επίδοση στην Ελλάδα, συνολικά, αλλά και στις επιμέρους αξιολογήσεις των υπηρεσιών mobile internet και φωνής. Συγκεκριμένα, οι επιδόσεις του δικτύου COSMOTΕ αξιολογήθηκαν από την P3 Communications ως οι καλύτερες στην Ελλάδα με 870 πόντους (στην κλίμακα 1 έως 1000), με το αμέσως επόμενο δίκτυο στους 782.\nΣύμφωνα με τις αναλυτικές μετρήσεις της P3 Communications,στις ταχύτητες download, οι συνδρομητές κινητής COSMOTE απολαμβάνουν 80% υψηλότερες ταχύτητες από το δεύτερο πάροχο κινητής στα αστικά κέντρα/μεγάλες πόλεις, ενώ στις μικρότερες πόλεις/κωμοπόλεις και στους βασικούς οδικούς άξονες της χώρας οι μετρηθείσες ταχύτητες της COSMOTE ήταν τριπλάσιες σε σχέση με το δεύτερο πάροχο κινητής στην Ελλάδα. Όσον αφορά στις μετρήσεις Ping, δηλαδή την ταχύτητά αντίδρασης του δικτύου στη σύνδεση με το διαδίκτυο, το δίκτυο κινητής COSMOTE είναι ταχύτερο κατά 30%, σε σχέση με το δεύτερο πάροχο, προσφέροντας στους χρήστες την καλύτερη εμπειρία online gaming.\nΗ πιστοποίηση «Best in Test» είναι η δεύτερη διάκριση για το δίκτυο κινητής COSMOTE, αφού πρόσφατα διακρίθηκε και ως το πιο γρήγορο δίκτυο Mobile Internet στην Ελλάδα στα “SpeedTest Awards”τηςOokla, της διεθνώς αναγνωρισμένης και εξειδικευμένης εταιρείας σε μετρήσεις και επιδόσεις Internet.\nΤο “Speedtest”της Ookla είναι το πιο δημοφιλές εργαλείο μέτρησης της ταχύτητας Internet σε διεθνές επίπεδο, σημειώνοντας περισσότερα από 20 δισ. test, σε πάνω από 7.200 servers παγκοσμίως.\nTagsCosmote βραβευση καλύτερες υπηρεσίες Mobile Internet\nΡαγδαία η ανάπτυξη του Γρηγόρη στη Θεσσαλονίκη με νέα καταστήματα\n31 Ιουλίου 2020, 12:28\nΞ.Ε.Ε: Στο 22% οι πληρότητες στα ξενοδοχεία\n27 Ιουλίου 2020, 18:41\nAGORA Καρόλου Ντηλ\n24 Ιουλίου 2020, 16:48\nΈρχονται η Philoxenia και η Hotelia στο Διεθνές Εκθεσιακό Κέντρο Θεσσαλονίκης


Samothrakisnea: Ανακοίνωση για την διενέργεια εξετάσεων για την απόκτηση πτυχίου ραδιοερασιτέχνη\nΑνακοίνωση για την διενέργεια εξετάσεων για την απόκτηση πτυχίου ραδιοερασιτέχνη\nΑπό τη Διεύθυνση Μεταφορών και Επικοινωνιών Π.Ε. Έβρου ανακοινώνεται ότι με σχετική Απόφαση του Αντιπεριφερειάρχη Έβρου έγινε προκήρυξη για τη διενέργεια εξετάσεων για την απόκτηση Πτυχίου Ραδιοερασιτέχνη.\nΟι εξετάσεις θα γίνουν τη Δευτέρα 22-6-2015 και ώρα 09:00 στην αίθουσα εξετάσεων της Διεύθυνσης Μεταφορών και Επικοινωνιών Π.Ε. Έβρου, στην οδό Καραολή & Δημητρίου 40, στην Αλεξανδρούπολη.\nΗ προθεσμία υποβολής των δικαιολογητικών είναι μέχρι και τη Δευτέρα 15-6-2015.\nΜπορείτε να βρείτε την προκήρυξη στην ιστοσελίδα της Π. Ε. Έβρου, www.peevrou.eu, στις Ανακοινώσεις της Διεύθυνσης Μεταφορών & Επικοινωνιών.


Γαρίδες με τσικουδιά, της Αριστέας Τσουρέκη - Argiro.gr\nΓαρίδες με τσικουδιά, της Αριστέας Τσουρέκη\n10 μεγάλες γαρίδες,\n1 κρεμμύδι μεγάλο ψιλοκομμένο,\n4 ντομάτες κομμένες σε καρέ ή μια κονσέρβα ντοματάκι κονκασέ,\n2 κ.σ. μάραθο ψιλοκομμένο,\nΚαθαρίζουμε τις γαρίδες, τις πλένουμε και κρατάμε τα κεφάλια τους.\nΣε ένα τηγάνι, βάζουμε το μισό λάδι και σοτάρουμε τις γαρίδες μαζί με τα κεφάλια τους και τις σκελίδες σκόρδου. Μόλις πάρουν χρώμα και γίνουν ροζ, ρίχνουμε την τσικουδιά και αφήνουμε να εξατμιστεί το αλκοόλ.\nΚατεβάζουμε από τη φωτιά και το αφήνουμε στην άκρη.\nΣε άλλο τηγάνι, βάζουμε το υπόλοιπο λάδι (κρατάμε 2 κ.σ. για να το ρίξουμε από πάνω στο τέλος) και σοτάρουμε το κρεμμύδι, μέχρι να γίνει διάφανο.\nΠροσθέτουμε τις ντομάτες και το μάραθο και ανακατεύουμε, μέχρι να λιώσουν λίγο οι ντομάτες. Προσθέτουμε τις γαρίδες με το ζουμί που έχουν βγάλει (χωρίς τα κεφάλια και το σκόρδο).\nΡίχνουμε και τη φέτα, κρατώντας λίγη για γαρνίρισμα.\nΠιπερώνουμε και μόλις δέσει η σάλτσα, ρίχνουμε το μαϊντανό.\nΠροσθέτουμε από πάνω το λάδι και τη φέτα που κρατήσαμε κι είναι έτοιμο το φαγητό μας!\nΣημ.: Μην παραβράσετε τις γαρίδες, γιατί σκληραίνουν.\nΑντί για τσικουδιά, μπορείτε να βάλετε ούζο με γλυκάνισο ή ουζομάστιχο.


Η 25χρονη καλλονή από την Κολομβία που αναδείχθηκε Μις Μουντιάλ\nΤετάρτη, 04 Ιούνιος 2014 09:24\nΗ φοιτήτρια αρχιτεκτονικής κατάφερε να ξεχωρίσει ανάμεσα σε 32 διαγωνιζόμενες\nΜουντιάλ χωρίς… Μις γίνεται; Δε γίνεται!\nΚαι η κορυφαία διοργάνωση ποδoσφαίρου του πλανήτη θέλει το… κορίτσι του!\nΠρόκειται για την 25χρονη Κολομβιανή φοιτήτρια αρχιτεκτονικής και μοντέλο Ντανιέλα Οσόρο Μεχία η οποία πήρε μέλος στα καλλιστεία του Μουντιάλ που έγιναν στην πόλη Ρουστ της Γερμανίας, κοντά στο Φράιμπουργκ, και κέρδισε!\nΗ Ντανιέλα βγήκε πρώτη ανάμεσα στις 32 διαγωνιζόμενες και στέφθηκε Miss World Cup 2014. Τη δεύτερη θέση κατέλαβε η 19χρονη Φελίσια Κίτσινγκς από τις ΗΠΑ και την τρίτη πήρε η 20χρονη Λαρίτσα-Παράγα Αρτεάγα από τον Ισημερινό.\n«Είμαι πολύ περήφανη γι' αυτόν τον τίτλο. Είμαι επίσης σίγουρη πως η Εθνική Κολομβίας θα κατακτήσει το Παγκόσμιο Κύπελλο» ανέφερε η 25χρονη καλλονή μετά τη νίκη της.\nMundial 2014, Sexy, Μοντέλο, Κολομβία, Daniela Ocoro, Ποδόσφαιρο,


Το άγνωστο παρασκήνιο και ο καβγάς των Κλίντον στην Αθήνα (φωτο) | Greek-iNews.gr\nΔημοσίευση: 3:13 μ.μ. | 14/11/16\nΟ Κώστας Καζάκος και το περιβόητο λαϊκό δικαστήριο\nΤο βράδυ της Παρασκευής 19 Νοεμβρίου 1999, το αεροπλάνο που μετέφερε τον πρόεδρο Κλίντον προσγειώθηκε στο αεροδρόμιο.\nΤο κόκκινο χαλί στρώθηκε, οι επίσημοι και οι δημοσιογράφοι τον περίμεναν να κατέβει, αλλά εκείνος δεν έβγαινε από το αεροπλάνο...\nΌπως έγραψε η Καθημερινή της Κυριακής, για τουλάχιστον 15 λεπτά ενημερωνόταν για την κατάσταση στην Αθήνα που ήταν... πολεμική. Τα συλλαλητήρια –για τον αμερικανικό χειρισμό στο Κόσοβο– είχαν ξεφύγει και το κέντρο της Αθήνας καιγόταν. Ο Αμερικανός πρέσβης Νίκολας Μπερνς ανέβηκε στο αεροπλάνο. «Θα είναι μια καλή επίσκεψη, αλλά η Αριστερά έχει δημιουργήσει μεγάλες αναταραχές», προειδοποίησε τον Αμερικανό πρόεδρο...\nΕτσι, ήδη ένα χρόνο πριν, είχε αρχίσει η προετοιμασία για μια επίσκεψη 3-4 ημερών στην Ελλάδα.\nΟλος ο σχεδιασμός όμως ανετράπη μόλις 11 ημέρες πριν από την προγραμματισμένη άφιξη από ένα και μόνο τηλεφώνημα. Ο κ. Μπερνς ενημέρωνε την τότε υπουργό Εξωτερικών των ΗΠΑ, Μαντλίν Ολμπράιτ, πως ο κ. Σημίτης είχε υπαναχωρήσει στις δεσμεύσεις που είχε αναλάβει όσον αφορά την ασφάλεια του προέδρου. Το κλίμα αλλάζει και το ταξίδι κρατάει μόλις 22 ώρες.\nΟ Κλίντον στο ταξίδι αυτό ήταν χαλαρός και έκανε αστεία με κάθε ευκαιρία.\nΗ Κλίντον φαινόταν θυμωμένη από κάτι και δεν του απαντάει. Οπότε εκείνος επαναλαμβάνει: «Πολύ ευχάριστα ήταν το πρωί, δεν συμφωνείς Χιλ;».\n«Για όνομα του Θεού, Μπιλ, βρέχει όλη μέρα. Θα βρίσκομαι στο δωμάτιό μου», του φώναξε και προσπέρασε τον πρόεδρο και όλη την ομάδα της πρεσβείας που στεκόταν εκεί με έκδηλη αμηχανία. «Πάμε να φύγουμε από εδώ», τους είπε εκείνος ενοχλημένος και κατέβηκαν όλοι μαζί σε ένα από τα χαμηλότερα επίπεδα του ξενοδοχείου για την ομιλία...\nΤότε είχε στηθεί λαϊκό δικαστήριο στο Σύνταγμα με πρόεδρο τον Κώστα Καζάκο. Κατηγορούμενοι ήταν, ακόμη, 20 ηγέτες των δυνάμεων που συμμετείχαν στον πόλεμο κατά της Γιουγκοσλαβίας, μεταξύ των οποίων ο Ελληνας πρωθυπουργός και ο γ.γ. του ΟΗΕ Κόφι Ανάν. Με την εικονική-συμβολική εκδήλωση και την ειρηνική πορεία προς την αμερικανική πρεσβεία, που έκαναν στη συνέχεια οι συγκεντρωθέντες, άρχισαν οι εκδηλώσεις διαμαρτυρίας για την επικείμενη επίσκεψη του Αμερικανού Προέδρου στη χώρα μας.\nΔείτε φωτογραφίες από εκείνη την εποχή\nΣχετικές ετικέτες: δικαστήριοΕλλάδαΚώστας ΚαζάκοςΜπιλ ΚλίντονWeekend


ΣΑΤΙΡΙΖΟΝΤΑΣ: Ο απρόβλεπτος Δεκέμβρης! – The Panhellenic Post\nΟ Δεκέμβρης, τελευταίος μήνας του 2019, αλλά όχι «βολικός» μπήκε φουριόζος με κάθετη πτώση του υδράργυρου που ήρθε να χαλάσει την ειδυλλιακή σχέση που είχαμε αναπτύξει με τον Νοέμβριο, που δεν έλεγε να προσαρμοσθεί στο χρονολόγιο και παρέμενε πεισματικά να αλητεύει στα απόνερα του «μικρού καλοκαιριού»!\nΤου Έλληνα ο τράχηλος ζυγό δεν υπομένει και η απάντηση ήρθε με την «Black Friday» που διαρκεί όσο διαρκεί και το πορτοφόλι των γυναικών που το ακούμπησαν θυσία στο βωμό των αρωμάτων, των καλλυντικών και των πάσης φύσεως κρεμών ανάπλασης, συντήρησης, και φρεσκάδας του προσώπου…\nΚαι μπορεί τα περισσότερα καταστήματα να μην έπιασαν καν τον οικονομικό τους στόχο, αφού όλη τη βδομάδα ήταν άδεια εν αναμονή της «Μαύρης Παρασκευής», τα πορτοφόλια όμως σερνικών και θηλυκών «στέναξαν», μαζί και όσοι τα …γεμίζουν!\nΝα, όμως, που ο Δεκέμβρης εξελίσσεται και σε μήνα απρόοπτων ειδήσεων εντός και εκτός επικράτειας, με πιπεράτες αποκαλύψεις, με νομοσχέδια που απειλούν να βάλουν μπουρλότο στις σχέσεις εκτός και εντός ελληνισμού, με αφορμή την εκ του μακρόθεν ψήφο, και, εν γένει, με την αναμονή του νέου πλάνου για την έρμη την Παιδεία που δεν λέει να σταθεροποιηθεί καθώς καθείς που βρίσκεται στο τιμόνι του αρμόδιου υπουργείου, θεωρεί χρέος του να την σώσει αυτός, από τον προκάτοχό του!..\nΚαι να οι φοιτητές στους δρόμους και να οι Τούρκοι να βαυκαλίζονται ΑΟΖ με τη Λιβύη και να ο Ολυμπιακός να αντιμετωπίζει τον ΠΑΟΚ στο Καραϊσκάκη και να η μπόμπα ότι μόνο εγγραφή είχε κάνει ο Μπόμπος και μετά κοπάνα στην κοπάνα! Αυτός δεν είναι μήνας να σε εισαγάγει στο γιορτινό πνεύμα! Μήνας φονιάς είναι και, μάλιστα, μουλωχτός!\nΚαι συ να πρέπει να στολίσεις το χριστουγεννιάτικο δένδρο, να το προσαρμόσεις στα γούστα της γυναίκας σου αλλά και των παιδιών σου που διαφέρουν μεταξύ τους όσο το χιόνι από τη φλόγα! Θερμό φώς τα λαμπάκια ο ένας, ψυχρό ο άλλος. Ψηλό δένδρο ο ένας, κοντό ο άλλος! Να βάλουμε μόνο μπάλες ο ένας, μόνο παιχνιδάκια ο άλλος! Αλαλούμ! Γιορτινό μεν, αλαλούμ δε. Να ‘φτιάχναμε και καμιά σοκολατόπιτα όπως παλιά!..\nΈτσι είναι ο Δεκέμβρης. Μήνας των ανατροπών. Μήνας των τελών κυκλοφορίας για δρόμους στους οποίους δεν κυκλοφορείς! Μήνας του 13ου μισθού που πια δεν τον λαβαίνεις. Μήνας του απολογισμού και της απογραφής, που πια δεν τολμάς να κάνεις!\nΠώς να αναμετρηθείς με το παρελθόν σου; Προτιμάς να το αφήνεις να κοιμάται…\nΚαι σ΄ όλα αυτά, ο Πρόεδρος με τη σοφία του να βάλει τάξη στην αταξία:\nΣ΄ ένα κήπο μια φορά\nΌλο λούλουδα σπαρμένο\nΠέταξαν μία φορά\nΈνα τενεκέ σπασμένο.\nΜαραθήκαν οι μοσκιές\nΕμαράθηκαν οι κρίνοι,\nΠού κολλάει αυτό, Πρόεδρε; Η θεία Όλγα ξέρει! Πάντως, στα παρτέρια του Πειραιά μόνον αγριόχορτα και μολόχες φυτρώνουν! Όλα τ΄ άλλα θέλουν φύτεμα. Και κανείς δεν φυτεύει. Μόνο σκάβουν. Σκάβουν τα πεζοδρόμια, σκαλίζουν την υπομονή μας. Ποια πεζοδρόμια; Όσα δεν έχουν καταπατηθεί από τις καφετέριες, και εν γένει τα καταστήματα! Τώρα με την απαγόρευση του καπνίσματος, σε κλειστούς χώρους, οι θεριακλήδες επιδίδονται απτόητοι στο σπορ στα ναϊλοντυμένα πεζοδρόμια!\nΚαι επειδή Δεκέμβρης είναι, οσονούπω Φλεβάρης κοντοφτάνει, στήνουν στα πεζοδρόμια τσαντίρια για να ξεγελάσουν το νόμο, τι είναι «μέσα» και τι είναι «έξω»…\nΆντε να ‘ρθει κι ο Γενάρης με το 2020 να δούμε «ποια νέα τυραννία» θα φέρει κι αυτή η αλληλουχία του είκοσι»!


Hellenic Volleyball League - Η χρυσή βίβλος της Volleyleague\nO Δημήτρης Καζάζης πήρε τον πρώτο του τίτλο ως προπονητής, ο Κώστας Χριστοφιδέλης πήρε τον 8ο τίτλο πρωταθλήματος. Ο Νίκος Σμαραγδής πήρε τον 6ο τίτλο πρωταθλήματος και μάλιστα με τρεις διαφορετικές ομάδες (Ολυμπιακό, Ηρακλή, Παναθηναϊκό) ισοφαρίζοντας την επίδοση του Γιώργου Στεφάνου που έχει τίτλους με Ολυμπιακό, Ηρακλή, Παναθηναϊκό αλλά έναν λιγότερο από τον Σμαραγδή (5 τίτλους).\nΤο 3ο πρωτάθλημα ήταν για τον Σωτήρη Σωτηρίου και το δεύτερο για τον Ντίμα Φιλίποφ και τον Μενέλαο Κοκκινάκη. Πρωτάρηδες ήταν οι Γιορντάνοφ Μπ., Μ.Γιούρισιτς, Μαρούλης Θ., Μάρκου Γ., Παπαδόπουλος Τζ., Ποτόσνικ Γ.\nMore in this category: « Η συνέντευξη Τύπου του 3ου τελικού (video) Η έναρξη του 4ου τελικού (video-foto) »\nΒρίσκεστε εδώ: Volley League Πάμε Στοίχημα Η χρυσή βίβλος της Volleyleague


Διαδραστική ημερίδα για την ελαιοκομία στο Διαβολίτσι και το Αγριλόβουνο - ΕΦΗΜΕΡΙΔΑ ΘΑΡΡΟΣ\nHomeΕΙΔΗΣΕΙΣΘΑΡΡΟΣ PLUSΑγροτικάΔιαδραστική ημερίδα για την ελαιοκομία στο Διαβολίτσι και το Αγριλόβουνο\nΔιαδραστική ημερίδα για την ελαιοκομία στο Διαβολίτσι και το Αγριλόβουνο\nΗμερίδα Ελαιοκομίας διοργανώνουν το Σχολείο Ελιάς και Ελαιολάδου Καλαμάτας, το Επιμελητήριο Μεσσηνίας, η ΕΤΑΠ Αναπτυξιακή και ο Σύνδεσμος Ελαιοτριβέων Μεσσηνίας, με δύο θεματικές για παραγωγούς και επαγγελματίες στον κλάδο της ελαιοκομίας, την προσεχή Κυριακή, 3 Οκτωβρίου, στο Διαβολίτσι και το Αγριλόβουνο.\nΗ πρώτη θεματική που θα καλυφθεί στην ημερίδα αφορά στη «Διαχείριση και Αποκατάσταση Πυρόπληκτων Ελαιώνων» με ομιλητή τον Αντώνη Παρασκευόπουλο, διευθυντή ΔΑΟΚ Τριφυλίας. Το μάθημα και οι εφαρμογές των ορθών πρακτικών θα γίνουν στις 10.00 π.μ. στη Βόριτσα του δημοτικού διαμερίσματος Διαβολιτσίου, του Δήμου Οιχαλίας, στον ελαιώνα του κ. Θύμιου Αλεξόπουλου, ο οποίος και θα πραγματοποιήσει τις πρακτικές που θα του υποδειχθούν.\nΣημείο συνάντησης ορίζεται ο χώρος που οι γραμμές του τραίνου συναντούν τον επαρχιακό δρόμο Διαβολιτσίου – Άγιοι Θεόδωροι (800 μέτρα από το Διαβολίτσι).\nΗ δεύτερη θεματική που θα καλυφθεί στην ημερίδα αφορά στις «Ελληνικές Ποικιλίες Ελαιοδέντρων, Γονιδιακό Υλικό και Πρακτικές Εφαρμογής του σε Πυρόπληκτους Ελαιώνες – Ανάδειξη και Διαχείριση Υπεραιωνόβιων Ελαιόδεντρων» με ομιλητή τον κ. Γεώργιο Κωστελένο, γεωπόνο, ερευνητή-συγγραφέα. Η παρουσίαση θα γίνει στο Αγριλόβουνο, στον προαύλιο χώρο της εκκλησίας Μεταμόρφωση του Σωτήρος (θα υπάρχει σημείο υποδοχής), στον επαρχιακό δρόμο Διαβολιτσίου – Αγριλόβουνο, στις 11.00 π.μ.\n-ΕΤΑΠ Aναπτυξιακή – Τ.: 27210-24174 & Ε.: kek@etappeloponnisos.gr\n-Αλεξόπουλος Θύμιος – Τ.: 6942553154\n-Κουτσούκος Νίκος – Τ.: 6932716818\n-Ηλιάδης Ιωάννης – Τ.: 6978557447\nΕλαιόλαδο ΠΟΠ Καλαμάτα: Μελέτη δείχνει αποκλίσεις από τις επιτρεπόμενες τιμές


LIVE REVIEW Baroness - Phoenix reborn 19-10-2019 | MiC - GREEK MUSIC MAGAZINE\nGagarin 205, Αθήνα | 19/10/2019\nΌταν το συγκρότημα περνάει καλά στην σκηνή, αυτό περνάει και στον κόσμο και τελικά καταλήγει να περάσει και στο... ριβιού της συναυλίας. Του Χρήστου Αναγνώστου\nΜια μεγάλη μπάντα πέρασε το Σάββατο από την σκηνή του Gagarin και αυτό δεν είναι κάτι που το λέω μόνο εγώ, ακόμη και αυτοί που τους είχαν ξαναδεί εντυπωσιάστηκαν. Η σκηνική παρουσία του John Baizley μαζί με τον απίστευτο ήχο και τα τρομερά ντραμς έμελλε να μας σημαδέψουν για όλο το βράδυ. Αν και η αρχή έγινε με το “A Horse Called Golgotha” γρήγορα γυρίσαμε στο “March to the Sea” από τον δίσκο “Yellow and Green”. Η καθαρότητα του ήχου ήταν απίστευτη σε σημείο που άκουγες το μπάσο και στην ουσία ένοιωθες την κάθε χορδή να πάλλεται παράλληλα με τον ίδιο τον Nick Jost.\nΓια όποιον έχει πάει έστω σε μια συναυλία, γνωρίζει ότι υπάρχει ο ήχος του δίσκου και ο ήχος του live. Υπάρχουν συγκροτήματα που παίζουν άψογα στον δίσκο και χάλια στο live καθώς και το ανάποδο, επίσης υπάρχει και η κατηγορία που παίζει τον δίσκο ακριβώς όπως τον ακούς ηχογραφημένο, αλλά χάνει στην ψυχή γιατί κάπου βαριέσαι να τα βλέπεις όλα τέλεια κουρδισμένα και να μην κουνιέται άνθρωπος. Ε, οι Baroness ανήκουν στις απειροελάχιστες εξαιρέσεις που ενώ έδωσαν ψυχή στις ηχογραφήσεις τους εδώ δεν έχασαν τίποτα από την ποιότητα.\nΜε τα πρώτα δυο κομμάτια είχαμε μείνει όλοι με το στόμα ανοιχτό, οπότε όταν μας κατάπιε το “Bordelines” απλά γίναμε μια θάλασσα κόσμου που κολυμπούσε όχι για να σωθεί αλλά επειδή το γούσταρε. Το συναίσθημα ήταν τέτοιο που ο John αναφέρθηκε στο γεγονός ότι όταν παίζεις σε μια καινούργια πόλη έχεις άγχος για το πως θα αντιδράσει το κοινό και ότι εδώ δεν είμασταν απλά ενθουσιώδεις αλλά τραγουδάγαμε και τους στίχους του. Ήταν μια από τις πολλές φορές που μας ευχαρίστησε εκείνη την βραδιά, καθώς βλέπαμε έναν άνθρωπο να μην το παίζει ντίβα αλλά να χαίρεται με το κοινό του.\nΗ προσθήκη της Gina στην κιθάρα όσο και αν φόβιζε κάποιους πριν, ήταν απλά ένα συν στην όλη βραδιά. Τα κομμάτια διαδέχονταν το ένα το άλλο και εμείς παρακαλάγαμε απλά να μην τελειώσει. Κάποια στιγμή μάλιστα ο leader μας είπε ότι την εβδομάδα που πέρασε είχαν την χαρά να την περάσουν κάνοντας διακοπές στην χώρα μας με τις οικογένειες τους και ότι έμειναν με τις καλύτερες εντυπώσεις. Επίσης σχεδόν μας ζήτησε και συγνώμη που θα ‘παιζε και δυο κομμάτια από το «Gold & Grey» αφιερωμένα σε αυτούς.\nΤο χιούμορ και το φοβερό τζιν σορτσάκι του ντράμερ που πόζαρε ανελλιπώς ανάμεσα στα breaks του τον κατέστησαν μοναδική φιγούρα. Πραγματικά δεν ήξερες ποιον να πρωτοχαζέψεις στην σκηνή, ενώ ένοιωθες ότι αυτό το live παιζόταν στο κεφάλι σου. Ακόμη και στα δευτερόλεπτα που χρειάζονταν για να αλλάξουν κάποια κουρδίσματα, δεν το κούναγες να πας στο μπαρ ή να μιλήσεις στον διπλανό σου. Όχι, οι Baroness απέδειξαν και ζωντανά ότι σ’ ένα είδος όπως το μέταλ, έχουν απομείνει όρια για να τα ξεπεράσεις και να δημιουργήσεις κάτι μαγικό. Το συναίσθημα που απόρρεε από την μουσική τους ήταν διάχυτο καθ’ όλη την διάρκεια της συναυλίας. Δεν είχαν τίποτα να αποδείξουν και ας ένοιωθαν έτσι. Μας είπαν αρκετές φορές ότι θα ήθελαν να ξανάρθουν και ας ελπίσουμε ότι θα γίνει.\nΤο πέρασμα από κομμάτι σε κομμάτι ήταν τόσο ανάλαφρο που νόμιζες ότι βίωνες έναν concept δίσκο και οι χαλαρωτικές στιγμές στα τραγούδια τους έδιναν τη θέση τους σε ηφαιστειακές εκρήξεις από το πουθενά. Όταν πριν το encore μας είπε o John ότι αυτό είναι το τελευταίο μας για απόψε («The Gnashing») δεν τους πίστεψε κανείς. Και οι φωνές του πλήθους τους έφεραν πίσω πολύ πιο γρήγορα από ότι ίσως θα ήθελαν. Τα επόμενα δύο κομμάτια («The Sweetest Curse», «Isak») λειτούργησαν απλά ως γέφυρα για το καταλυτικό "Take My Bones Away" που μας έφερε στο κάγκελο να τραγουδάμε παρέα με τον το συγκρότημα και όλους τους υπόλοιπους και φυσικά να κρατάμε τον κόσμο που έκανε ανελλιπώς crowd surfing. Κάπου εκεί που μας έκανε ένα maiden-ικό μπάσιμο ο μπασίστας και είδαμε την Gina να παρατάει την κιθάρα και να βουτάει στο κοινό.\nΤο Σάββατο το βράδυ πριν μπω στο Gagarin είχα άγχος. Όχι αρνητικό, απλά αυτό της πρώτης συναυλίας. Είχα χρόνια να το νοιώσω και δεν μπορούσα να το δικαιολογήσω κιόλας. Μετα το live όμως ήξερα γιατί. Προερχόταν από τον ενθουσιασμό που θα έβλεπα ένα συγκρότημα που με είχε μαγέψει τόσο με την μουσική του που δεν μπορούσα να πιστέψω ότι ήρθαν επιτέλους. Αν κάνουμε μια αναδρομή στο πρόσφατο παρελθόν θα πρέπει να σημειώσουμε ότι μιλάμε για ένα συγκρότημα που λόγω του ατυχήματος του με το tour bus το 2015 έχει αλλάξει δυο μέλη (ντραμς και μπάσο) και επίσης ο leader κινδύνεψε να χάσει το χέρι του. Παρόλα αυτά οι αναγεννημένοι Baroness μας παρουσίασαν κάτι στο οποίο δυστυχώς δεν είμαστε συνηθισμένοι. Έναν τέλειο ήχο συνοδευόμενο από μια κεφάτη μπάντα για live.


Η χρονιά δεν τελειώνει αν δεν γδυθεί η Barbara Palvin - Hot Right Now | Oneman\nΗ χρονιά δεν τελειώνει αν δεν γδυθεί η Barbara Palvin\nΚι ευτυχώς για όλους, το 2016 θα τελειώσει. Με τον καλύτερο τρόπο.\nΉταν μια κακή χρονιά. Ψέματα, ήταν μια τραγικά κακή χρονιά. Το 2016 ήταν 12 καταραμένοι μήνες στους οποίους έφυγαν από κοντά μας οι καλύτεροι, πήρε πρωτάθλημα Αγγλίας ο Κλαούντιο Ρανιέρι και σήκωσε το Euro ο Κριστιάνο Ρονάλντο.\nΛίγοι την ευχαριστήθηκαν πραγματικά αυτή τη χρονιά. Και λίγοι έκαναν ουσιαστικά πράγματα για να την ευχαριστηθούμε κι εμείς. Η Barbara Palvin ανήκει σ' αυτήν τη μικρή, αλλά ξεχωριστή ομάδα. Το 2016 της πήγε υπέροχα κι αυτή έκανε ό,τι μπορούσε για να ανταποδώσει την καλή της τύχη. Το Sports Illustrated την ανέδειξε rookie of the year, εκείνη γδύθηκε για να το γιορτάσει και να το γιορτάσουμε. Το περιοδικό Love την κάλεσε να συμμετάσχει στα επικά του σέξι βίντεο, εκείνη άνοιξε τα πόδια της αλά Σάρον Στόουν για να το τιμήσει.\nΠριν από μερικές μέρες, το περιοδικό Lui την επέλεξε για να κοσμήσει το ημερολόγιο του 2017. Η Barbara πέταξε απ' τη χαρά της και πέταξε και τα ρούχα της.\nΗ Barbara Palvin είναι από την Ουγγαρία, οπότε ξέρει από κρύο και ίσως αυτή ήταν η αιτία που ανέλαβε να εικονογραφήσει μερικούς από τους πιο παγωμένους μήνες του ημερολογίου. Με μια πρώτη ματιά, μπορούμε να είμαστε σίγουροι ότι έχουμε μπροστά μας ένα πολύ καλό Οκτώβρη.\nΑν πιστέψουμε τις μετεωρολογικές προβλέψεις της Barbara, ο αίθριος καιρός θα συνεχιστεί και το Νοέμβρη, ενώ τον Δεκέμβρη, πλέον, θα σκάμε τόσο που δεν θα μπορούμε να βάλουμε ούτε σουτιέν.


Σχολικές εκδρομές σε Πορτ Ελίζαμπεθ με γλωσσικό μάθημα σεΑγγλικά για ομάδες\nΣχολικές εκδρομές σε Πορτ Ελίζαμπεθ, Νότια Αφρική με μάθημα στα Αγγλικά για ομάδες\n1 σχολείο ξένων γλωσσώνσε Πορτ Ελίζαμπεθ. Προσφορά Σχολικές εκδρομές / Ομάδες μαθήματα. Από\n5.0/5.0 3 Κριτικές\nΜεταφορά Αεροδρομίου - Port Elizabeth Airport (PLZ)\nΜεταφορά Αεροδρομίου - Port Elizabeth (PLZ)\nδωρεάν εξατομικευμένη προσφορά γκρουπ για Bay Language Institute »\nΣυγκρίνετε περισσότερες Αγγλικά σχολές σε Κέιπ Τάουν ή αποκτήστε μια σύγκριση όλων των σχολών σε Νότια Αφρική .\nΠορτ Ελίζαμπεθ. Χάρτης με τα σχολεία που προσφέρουν κύκλο σπουδών για Σχολικές εκδρομές / Ομάδες.


Sherco Hellas – Παρουσίαση στην Ελλάδα των μοντέλων 2018! - BIKEIT!\nΠαρασκευή, 29 Σεπτεμβρίου 2017 17:08\nSherco Hellas – Παρουσίαση στην Ελλάδα των μοντέλων 2018!\nΔείτε τα από κοντά και οδηγείστε τα!\nΗ νεοσύστατη Sherco Hellas, κάνει ένα πολύ δυναμικό ντεμπούτο, διοργανώνοντας την πρώτη επίσημη παρουσίαση των μοντέλων της γαλλικής εταιρείας στην χώρα μας!\nΣτις 29 Οκτωβρίου 20017, στο οινοποιείο Τζιβάνη – Hard Enduro Park στην Ριτσώνα και ώρα 10:00 το πρωί, θα έχετε την ευκαιρία να γνωρίσετε από κοντά τους ανθρώπους της Sherco Hellas, να δείτε τα μοντέλα του 2018 και να τα οδηγήσετε σε ειδικά διαμορφωμένη πίστα!\nΗ Sherco Hellas είναι στην ευχάριστη θέση να σας προσκαλέσει στην πρώτη της επίσημη παρουσίαση στην Ελλάδα στις 29 Οκτωβρίου 2017 στο οινοποιείο Τζιβάνη - Hard Enduro Park στις 10:00 το πρωί. Ελάτε να γνωρίσετε την νεοσύστατη ελληνική εταιρεία και να οδηγήσετε τα νέα μοντέλα του 2018 της Sherco σε μια εκδήλωση που δίνει για πρώτη φορά την ευκαιρία, να οδηγήσουν οι φίλοι του enduro τις γαλλικές μοτοσυκλέτες στην Ελλάδα.\nΤελευταία τροποποίηση στις Παρασκευή, 29 Σεπτεμβρίου 2017 17:08\nRIDE A SHERCO\nοινοποιείο Τζιβάνη – Hard Enduro Park\n29 Οκτωβρίου 20017\nΠερισσότερα σε αυτή την κατηγορία: « RIP Maxime Berger Έρευνα – Ηλικιωμένοι οδηγοί προσαρμόζονται καλύτερα στις κυκλοφοριακές συνθήκες »


Συνεργασία με την υπουργό Εξωτερικών\n Ημερήσια Ατζέντα: 10/7/2009\nΣυνεργασία με την υπουργό Εξωτερικών κα Ντόρα Μπακογιάννη θα έχει το μεσημέρι ο πρωθυπουργός στο Μέγαρο Μαξίμου.\nΧωρίς δημοσκοπήσεις 25 μέρες πριν τις εκλογές\nΣτην Κέρκυρα βρίσκεται ο Γ. Παπανδρέου. Το μεσημέρι θα μιλήσει σε Διεθνές Συνέδριο για τις Τεχνολογίες Πληροφορίας και Επικοινωνίας στην Εκπαίδευση, που διοργανώνει το University of Fraser Valley (Καναδάς) σε συνεργασία με το Ιόνιο Πανεπιστήμιο.\nΣτη συνέχεια, ο πρόεδρος του ΠΑΣΟΚ θα συμμετάσχει σε συζήτηση με θέμα το Ανοιχτό Σχολείο στην Ελλάδα και θα συναντηθεί με εκπροσώπους φορέων Τουρισμού της Κέρκυρας.\nΤο Κυπριακό, τα θέματα της μετανάστευσης και οι διμερείς σχέσεις με την Ελλάδα είναι τα κλειδιά για το άνοιγμα των νέων κεφαλαίων αναφορικά με τις σχέσεις Ευρωπαϊκής Ένωσης - Τουρκίας τον επόμενο Δεκέμβριο, επεσήμανε ο πρόεδρος του ΠΑΣΟΚ κ. Γ. Παπανδρέου σε ομιλία του το μεσημέρι στο Ευρω-Μεσογειακό Επιχειρηματικό Forum.\nΟ πρόεδρος του ΠΑΣΟΚ επανέλαβε επίσης την πρότασή του για ένταξη των Δυτικών Βαλκανίων στην Ευρωπαϊκή Ένωση το 2014, χρονολογία συμβολική καθώς τότε θα συμπληρωθούν 100 χρόνια από την έναρξη του Αβ Παγκοσμίου Πολέμου.\nΟ κ. Παπανδρέου άσκησε κριτική στην πολιτική της Ευρωπαϊκής Ένωσης στη Μεσόγειο αλλά και ευρύτερα. Η ΕΕ, όπως είπε, κυριαρχείται από νεοσυντηρητικές δυνάμεις που λειτουργούν φοβικά απέναντι στις εξελίξεις με αποτέλεσμα να έχουν χαθεί τεράστιες ιστορικές ευκαιρίες. Υπενθύμισε επίσης ότι ο Ανδρέας Παπανδρέου είχε προωθήσει από τις αρχές της δεκαετίας του β80 μορφές ευρω - μεσογειακής συνεργασίας.\n10ο Παγκόσμιο Συνέδριο Παμμακεδονικών Ενώσεων, στο Λιτόχωρο Πιερίας. - 09:00:00, Λιτόχωρο.\nΣυνεδριάζει η Ολομέλεια Διοίκησης της ΓΣΕΕ - 09:30:00, Αθήνα/Πατησίων 69.\nΟ Πρόεδρος της Κ.Ο. του ΣΥΡΙΖΑ Αλ. Αλαβάνος θα συναντηθεί με το Προεδρείο της Πανελλήνιας Ομοσπονδίας Αστυνομικών Υπαλλήλων (Π.Ο.ΑΣ.Υ.). - 11:00:00, Αθήνα/Βουλή.\nΕκδήλωση Harley Davidson Γλυφάδας στις 11:30, στις εγκαταστάσεις της (Λεωφ. Βουλιαγμένης 96, Γλυφάδα), με αφορμή την επίσκεψη του Harley-Davidson Demo Truck - 11:30:00.\nΗ ΓΓ της ΚΕ του ΚΚΕ Αλέκα Παπαρήγα θα συναντηθεί με αντιπροσωπεία της ΠΟΣΠΕΡΤ - 12:30:00, Αθήνα/Περισσός.\nΕκδήλωση με θέμα "Βιώσιμη Ανάπτυξη: Ένα συλλογικό στοίχημα" διοργανώνει η Εταιρία Προστασίας Πρεσπών και το WWF Ελλάς στο Κέντρο Πληροφόρησης, στον οικισμό Πύλη του Δήμου Πρεσπών. - 13:00:00, Πύλη/Πρέσπες. Η εκδήλωση διοργανώνεται με αφορμή τη διάκριση του προγράμματος LIFE- Φύση (2002-2007): "Προστασία και Διατήρηση Ειδών Πουλιών Προτεραιότητας στη Λίμνη Μικρή Πρέσπα" ως ένα από τα πέντε καλύτερα προγράμματα που ολοκληρώθηκαν στην Ε.Ε. την περίοδο 2007-2008.\nΣυνεργασία του πρωθυπουργού Κ. Καραμανλή με την ΥΠΕΞ Ντ. Μπακογιάννη - 13:00:00, Αθήνα/Μέγαρο Μαξίμου.\nΟ υπουργός Μεταφορών και Επικοινωνιών Ε. Στυλιανίδης θα παρουσιάσει τη λειτουργία του απλοποιημένου μηχανογραφικού συστήματος εξέτασης για τη χορήγηση άδειας οδήγησης (κατηγορία επιβατικών αυτοκινήτων και μοτοσικλετών), σε ειδικές πληθυσμιακές ομάδες. - 13:30:00, Κομοτηνή.\nΕπαναληπτική Τακτική Γενική Συνέλευση ΟΤΕ - 16:30:00, Αθήνα/Μέγαρο ΟΤΕ, Κηφισίας 99, Μαρούσι.\nΜπάσκετ-Ευρωπαϊκό Νέων Γυναικών (Β' κατηγορία-Α' όμιλος-4η ημέρα): Ελλάδα-Πορτογαλία - 13:00:00, Οχρίδα, ΠΓΔΜ.\nΜπάσκετ-Ευρωπαϊκό Νεανίδων Β΄ κατηγορίας (Προημιτελικά): Ουγγαρία-Ελλάδα - 13:30:00, Ελιάτ, Ισραήλ.\nΠαγκόσμιο Πρωτάθλημα Ιστιοπλοϊας Νέων Σκαφών 470 στο Ναυτικό Ομιλο Θεσσαλονίκης από τις 10 μέχρι και τις 18 Ιουλίου, Θεσσαλονίκη.\nΠαγκόσμια Πανεπιστημιάδα, Βελιγράδι, ΠΣΑΤ.\nana2html v2.01 run on Friday, 10 July 2009 - 4:30:25 UTC


Ο Πρινς της μουσικής αποσύρθηκε από τα εγκόσμια - Ειδήσεις - νέα - Το Βήμα Online\nΟ Πρινς της μουσικής αποσύρθηκε από τα εγκόσμια\nΕνα είναι το σίγουρο: το 2016 δεν είναι μια καλή χρονιά για τη μουσική. Δύο από τις μεγαλύτερες προσωπικότητες της σύγχρονης μουσικής έφυγαν αφήνοντας τεράστιο κενό που δύσκολα θα αναπληρωθεί.\nΕνα είναι το σίγουρο: το 2016 δεν είναι μια καλή χρονιά για τη μουσική. Δύο από τις μεγαλύτερες προσωπικότητες της σύγχρονης μουσικής έφυγαν αφήνοντας τεράστιο κενό που δύσκολα θα αναπληρωθεί. Μετά τον Nτέιβιντ Μπόουι, ο Πρινς βρέθηκε νεκρός στα 57 του στη δική του Neverland, τη γνωστή έπαυλή του και στούντιο Paisley Park.\nΔεν τολμάς καν να πεις ότι πέθανε σε μια πολύ δημιουργική φάση της καριέρας του γιατί ολόκληρη η καριέρα του, από τα 18 που άφησε για πρώτη φορά το δισκογραφικό στίγμα του, ήταν το ίδιο έντονη και δημιουργική. Το σίγουρο είναι πως έχοντας κατά τη συνήθη τακτική κυκλοφορήσει δύο άλμπουμ μέσα σε ελάχιστο χρονικό διάστημα και πραγματοποιώντας την περιοδεία «Piano and a Microphone» αλλά και με την αυτοβιογραφία του «The Beautiful Ones» σε εξέλιξη, ο θάνατος ήταν το τελευταίο πράγμα που θα περίμενε κάποιος.\nΝομίζω ότι η σπουδαία Αρίθα Φράνκλιν μιλώντας για τον χαμό του έθεσε πολύ εύστοχα σε μία πρόταση την ουσία της ύπαρξης του Πρινς σε αυτόν τον πλανήτη: «Ενα πολύ, πολύ ιδιαίτερο πλάσμα που ήταν μέσα στη μουσική – ήταν η μουσική η ίδια στο μάξιμουμ, ένας εξερευνητής και από εκείνους τους καλλιτέχνες που έμπαιναν στο στούντιο και έμεναν στο στούντιο». Αυτό ήταν ο Πρινς. Η μουσική η ίδια. Ενας καλλιτέχνης που δεν άφησε ποτέ την ιδιαίτερη πατρίδα του, τη Μινεάπολη, προκειμένου να ζήσει την έντονη ζωή των μεγάλων μητροπόλεων και που ζούσε ουσιαστικά σε ένα τεράστιο στούντιο, όπου καλούσε καθημερινά μουσικούς, έκανε πρόβες και ηχογραφούσε κάτι. Ανεξάντλητος από την αρχή ακόμη, όταν η Warner του έδωσε το ελεύθερο να μπει στο στούντιο και να ηχογραφήσει ό,τι ήθελε αυτός. Αλμπουμ όπως το «For You», «Prince» και «Dirty Mind» αναδιαμόρφωσαν όχι μόνο το λεξιλόγιο της μαύρης μουσικής αλλά της μουσικής γενικότερα. Οροι όπως νεοφάνκ, νιου γουέιβ φανκ και «ήχος της Μινεάπολης» είναι κάποιοι από αυτούς που εμφανίστηκαν τότε στις αρχές της δεκαετίας του ’80. Και είναι εκείνο το ίδιο διάστημα, επί της προεδρίας Ρίγκαν, όπου στυλιστικά και στιχουργικά αντιτάχθηκε μιλώντας για ελεύθερο σεξ, για τρίο, για διαφορετικότητα, σπάζοντας ταμπού σε μια Αμερική που βυθιζόταν στον συντηρητισμό και στο κυνήγι μαγισσών για μία ακόμη φορά. Ο νεαρός Πρινς παίζοντας με τα φύλα όπως ο Μπόουι, με όχημα την πιο σέξι φανκ μουσική, όπως ο Tζέιμς Μπράουν, και με τη δεξιοτεχνία ενός Χέντριξ σκηνοθετούσε ως την τελευταία σκηνή ο ίδιος τον εαυτό του. Με το «Purple Rain» ήρθε η ολοκληρωτική και παγκόσμια αναγνώριση. Με το «Around The World In One Day» απέδειξε ότι δεν συμβιβαζόταν και θα έπαιρνε πάντα ρίσκο προκειμένου να προχωρήσει. Και με το «Sign ‘O The Times» άφησε για πάντα τη σφραγίδα του στη μουσική του 20ού αιώνα. Με τα «Diamond and Pearls» και «Musicology» απέδειξε πως, όταν ήθελε, επέστρεφε στο παιχνίδι της κορυφής.\nΠολέμησε όσο λίγοι τη μουσική βιομηχανία και κέρδισε. Εκανε πάντα αυτό που ήθελε, έπαιξε με τους δικούς του όρους, ηχογραφούσε όσο συχνά και όποτε ήθελε αυτός – μόνο ο Φρανκ Ζάπα λειτούργησε πριν από αυτόν με τον ίδιο τρόπο – και δεν μεσολαβούσε κανένας μεταξύ αυτού και του κοινού του. Tην περίοδο που υιοθέτησε το σύμβολο αντί ονόματος προκειμένου να δείξει την αντίδρασή του στη μουσική βιομηχανία, έγινε ο πρώτος καλλιτέχνης που λατρευόταν από εκατομμύρια θαυμαστές σε ολόκληρο τον πλανήτη και το κοινό δεν ήξερε πώς ακριβώς να τον αποκαλέσει. Αλλαζε τα μουσικά είδη σαν πουκάμισα, από τη σόουλ, στο φανκ, το ροκ, την ψυχεδέλεια, την τζαζ, την κλασική. Επαιζε όλα τα όργανα μόνος του πολλές φορές και η φωνή του είναι μία από τις πιο αναγνωρίσιμες στην ποπ κουλτούρα. Σέξι όταν έπρεπε, απαλή στις μπαλάντες, σκληρή όταν ρόκαρε αλλά κυρίως γνωστή για το μοναδικό φαλτσέτο που μπορούσε να διαρκέσει όσο ένα ολόκληρο τραγούδι, όπως η τεράστια επιτυχία του «Kiss». Οσο για τη σκηνική παρουσία του όλοι όσοι κατάφεραν να τον δουν επί σκηνής μιλούν για ένα φαινόμενο που παρόμοιο δεν υπήρχε.\nΟ Πρινς είχε μικρό μπόι αλλά τεράστιο ταλέντο και με τον θάνατό του όσοι μεγάλωσαν ακούγοντας μουσική στη δεκαετία του ’80 νιώθουν ότι το κενό που δημιούργησαν ο Μάικλ Τζάκσον και η Γουίτνι Χιούστον μεγάλωσε απότομα. Κυρίως όμως ξέρουν ότι ένα τέτοιο ταλέντο γεννιέται μία φορά κάθε αιώνα και προφανώς θα αργήσει πολύ να φανεί το επόμενο. Το παρήγορο είναι τραγούδια όπως τα «I Wanna Be Your Lover», «When Doves Cry»,«Let’s Go Crazy», «Kiss», «Sign ‘O The Times», «Batdance» και οι υπόλοιπες 98 από τις 104 συνολικά επιτυχίες του θα μας συντροφεύουν για πάντα.\nΗταν και γενναιόδωρος. Η καριέρα της Σινέντ Ο’ Κόνορ φτιάχτηκε πάνω στο γνωστό τοις πάσι πλέον τραγούδι του «Nothing Compares 2 U». Η μεγαλύτερη επιτυχία των Bangles ήταν το δικό του «Manic Monday». Η σόουλ ντίβα Chaka Khan έφτασε στην κορυφή με το «I Feel For You». Ενώ η Μαντόνα και η Κέιτ Μπους είναι από τους λίγους καλλιτέχνες που κατάφεραν να ηχογραφήσουν μαζί του.


Ο άντρας της την κεράτωσε και την έδιωξε από το σπίτι. Εκείνη όμως έκρυψε βρωμερά κελύφη γαρίδας στα κουρτινόξυλα και πήρε την απόλυτη εκδίκηση! | Anonymoi.gr\nΟ άντρας της την κεράτωσε και την έδιωξε από το σπίτι. Εκείνη όμως έκρυψε βρωμερά κελύφη γαρίδας στα κουρτινόξυλα και πήρε την απόλυτη εκδίκηση!\nΕνώ ελπίζουμε πως σαν ενήλικες μπορούμε ν’ αντιμετωπίσουμε ένα διαζύγιο με ωριμότητα, ωστόσο, κάτι τέτοιο συμβαίνει σπάνια.\nΤα συναισθήματα μας θολώνουν, οι συμπεριφορές μας εξοργίζουν και το μόνο που μπορούμε να σκεφτούμε είναι η εκδίκηση. Κι αντί ν’ αντιμετωπίσουμε το θέμα σαν ενήλικες, κάνουμε πράγματα τρελά σαν παιδιά. Σε κάποιους βέβαια, αξίζει αυτή η συμπεριφορά.\nΣτην παρακάτω ιστορία, μια γυναίκα πήρε την απόλυτη εκδίκηση, όταν ο σύζυγός της την παράτησε για την καινούργια του γραμματέα. Αυτό που έκανε είναι ευφυέστατο, και ο σύζυγός της το άξιζε απόλυτα.\nΑντί να κλειστεί στον εαυτό της και να τα βάψει μαύρα όταν ο σύζυγός της την εγκατέλειψε, αυτή η γυναίκα ανέλαβε δράση και πήρε το αίμα της πίσω!\nΗ Edith και ο σύζυγός της, ο Jake, ήταν παντρεμένοι για 37 χρόνια, όταν εκείνος την κεράτωσε. Η νέα φίλη του απαίτησε να βγάλουν την Edith έξω από το πολλών εκατομμυρίων δολαρίων σπίτι της και ο καλοπληρωμένος δικηγόρος του φρόντισε γι’ αυτό.\nΕίχε τρεις ημέρες καιρό για να μετακομίσει κι εκείνη δεν έχασε καθόλου χρόνο. Την πρώτη μέρα συσκεύασε όλα της τα υπάρχοντα σε κουτιά. Τη δεύτερη μέρα ήρθε η μεταφορική και πήρε τα πράγματά της, και την τρίτη ημέρα, είχε λίγο χρόνο για να χαλαρώσει.\nΗ Edith έψησε μερικές γαρίδες, έβαλε σ’ ένα πιάτο λίγο χαβιάρι και άνοιξε κι ένα λευκό κρασί υπό το φως των κεριών. Μόλις απόλαυσε το γεύμα της, πήρε τα εναπομείναντα κελύφη των γαρίδων και το χαβιάρι και πήγε από δωμάτιο σε δωμάτιο, γεμίζοντας με αποφάγια θαλασσινών το κοίλο μέρος του κάθε κουρτινόξυλου.\nΟ Jake και η φίλη του επέστρεψαν σε ένα άδειο σπίτι και ήταν ενθουσιασμένοι για τη νέα ζωή τους – για μια εβδομάδα περίπου, μέχρι ν’ αρχίσει να μυρίζει. Έκαναν ό, τι μπορούσαν για να το καθαρίσουν, αλλά η δυσωδία επέμενε για πολλές μέρες.\nΤελικά, δανείστηκαν χρήματα για ν’ αγοράσουν ένα καινούργιο κι έβαλαν πωλητήριο στο παλιό. Η Edith του έκανε μια κλήση και προσφέρθηκε να τ’ αγοράσει σε μια καλύτερη τιμή, λόγω της κατάστασης.\nΤα έγγραφα υπογράφηκαν εκείνη την ημέρα και μια εβδομάδα αργότερα ο Jake και η φίλη του, πήραν χαρούμενοι τα πράγματά τους στο νέο τους σπίτι. Μαζί με τα κουρτινόξυλα.


Χάκα Εκδόσεις Άγρα Βιβλιοπωλείο Λεμόνι\nΣελ.:416 (21χ14), Μαλακό εξώφυλλο, ISBN: 978-960-505-174-7\nΟ Τζακ Φιτζέραλντ, Μαορί στην καταγωγή, κατατάσσεται στην Αστυνομία του Ώκλαντ μετά τη μυστηριώδη εξαφάνιση της κόρης και της συζύγου του στο Νότιο Νησί της Νέας Ζηλανδίας - χάθηκαν χωρίς ν’ αφήσουν ίχνος. Μόνο το αυτοκίνητό τους απέμεινε, άδειο και ένα τελευταίο λαμπερό χαμόγελο, η ανάμνηση μιας τελευταίας κίνησης του χεριού... Έκτοτε έχουν περάσει εικοσιπέντε χρόνια. Ο Τζακ είναι πλέον ένας μοναχικός, σκληρός, αποφασιστικός και αδιάφθορος μπάτσος σε κατάσταση μόνιμης απελπισίας. Ώσπου μια μέρα ανακαλύπτεται σε παραλία του νησιού το νεκρό κορμί ενός κοριτσιού - το σκαλπ του αιδοίου της έχει αφαιρεθεί. Η κόλαση που τόσο καιρό σιγόκαιγε εντός του τώρα φουντώνει πάλι από τον πόνο που προκαλούν τα ευρήματα και οι πιθανές εξηγήσεις τους. Οι αλλεπάλληλοι φόνοι θα τον φέρουν αντιμέτωπο με τα πανάρχαια βίαια τελετουργικά έθιμα των Μαορί, που βρίσκονται σε σύγκρουση με τον πολιτισμό των λευκών την εποχή του νεοφιλελευθερισμού. Καθώς οι φόνοι διαδέχονται ο ένας τον άλλο, ο Τζακ Φιτζέραλντ, με τη συνδρομή μιας νέας και λαμπρής εγκληματολόγου, θα ερευνήσει την υπόθεση ως το οριστικό χάος... Το Χάκα είναι το πρώτο μεγάλο βιβλίο του Καρύλ Φερέ. Με αυτό πέτυχε την παγκόσμια αναγνώρισή του. Η ωμότητα και το χάος της τελικής λύσης εκφράζουν τις πανκ καταβολές του σπουδαίου συγγραφέα. Στις Εκδόσεις Άγρα κυκλοφορούν το αριστουργηματικό Μαπούτσε, που διαδραματίζεται στη Χιλή, και η θαυμάσια νουβέλα Οι νύχτες του Σαν Φρανσίσκο. Ο Καρύλ Φερέ, γεννημένος το 1967, συγγραφέας, ταξιδιώτης και σεναριογράφος, ροκάς στην ψυχή, επιβλήθηκε ως ένας από τους καλύτερους συγγραφείς του γαλλικού μυθιστορήματος θρίλλερ με την έκδοση του Χάκα και του Ούτου (βραβεία Sang d’Encre, Prix Michel Lebrun, Prix SNCF polar – όλα το 2005) που είναι αφιερωμένα στους Μαορί της Νέας Ζηλανδίας. Τα βιβλία του Ζουλού (2008) και Μαπούτσε (2012), που συμπλήρωσαν την τετραλογία, έχουν κατακτήσει μερικά από τα πιο σημαντικά γαλλικά βραβεία αστυνομικού μυθιστορήματος.


Σκεντερμπέου live scores, αποτελέσματα, πρόγραμμα | ΠΟΔΟΣΦΑΙΡΟ, Αλβανία\nΠΟΔΟΣΦΑΙΡΟ, Αλβανία: Σκεντερμπέου live scores, αποτελέσματα, πρόγραμμα\nΓκονσάλβες Jean Victor\nΒΟΗΘΕΙΑ: Βρίσκεστε στην σελίδα με τα σκορ της ομάδας Σκεντερμπέου, στο τμήμα ΠΟΔΟΣΦΑΙΡΟ/Αλβανία. Το Flashscore.gr προσφέρει ζωντανά σκορ, τελικά και επί μέρους αποτελέσματα, βαθμολογίες και λεπτομέρειες αγώνων (σκόρερ, κόκκινες & κίτρινες κάρτες, σύγκριση αποδόσεων, κτλ) για την ομάδα Σκεντερμπέου. Εκτός από τα σκορ της ομάδας Σκεντερμπέου, μπορείτε να παρακολουθήσετε 1000+ διοργανώσεις ποδοσφαίρου από 90+ χώρες σε όλο τον κόσμο, μέσω του Flashscore.gr. Απλά κάντε κλικ στο όνομα της χώρας στο μενού που βρίσκεται αριστερά και επιλέξτε την διοργάνωση που σας ενδιαφέρει (αποτελέσματα πρωταθλήματος, σκορ κυπέλου, άλλες διοργανώσεις). Η υπηρεσία με τα σκορ της ομάδας Σκεντερμπέου λειτουργεί σε πραγματικό χρόνο και ανανεώνεται live.


Αρχείο\tΙστορικόΜονόλογος\tΠαίχτηκε από 29/04/2017 έως 28/05/2017\nΠΑΡΑΣΚΕΥΗ 19 Μαΐου 2017 At 3:23 μμ\nΚαταπληκτική παράσταση με διαχρονικά πολιτικά και ηθικά μηνύματα!!!Σπουδαία ερμηνεία από τον κύριο Σαράντο!!!Μας μετέφερε στην εποχή εκείνη...ωσάν μηχανή του χρόνου...!!!Μας αφορά το κείμενο!!!\nΤΑΚΗΣ 15 Μαΐου 2017 At 8:16 πμ\nΤο κακό το ριζικό μας.... Τα ίδια τότε κ τώρα...Πολύ καλή παράσταση !!!!!\nΑΝΘΗ 7 Μαΐου 2017 At 10:18 μμ\nΑν και η σημερινή πρόσκληση μεταφέρθηκε για το επόμενο Σάββατο είδα την ενημέρωση όταν ήταν ήδη αργά και έτσι παρακολούθησα την παράσταση σήμερα 7/5. Ένα εξαιρετικό και πάντα επίκαιρο κείμενο σε μια πολύ καλή απόδοση από το Θανάση Σαράντο ο οποίος μας έχει συνηθίσει σε προσεγμένες δουλειές όπως ο Αμερικάνος. Αξίζει να τη δει κανείς. Σήμερα είχαμε την τύχη να συμμετάσχουμε και σε μια συζήτηση με τον ομότιμο καθηγητή του ΕΜΠ Μανώλη Κορρέ μετά το τέλος της παράστασης.


Νέτο: «Γκολ και φύγαμε για τους ομίλους» - Ειδήσεις - νέα - Το Βήμα Online\nΝέτο: «Γκολ και φύγαμε για τους ομίλους»\nΕνα γκολ είναι ο στόχος του Αρη στην αποψινή (20.00, novasport 3) ρεβάνς του 1-0 της Θεσσαλονίκης με την Αούστρια στη Βιέννη, σύμφωνα με τον προπονητή των Κιτρίνων κ. Εκτορ Ραούλ Κούπερ. Ο αργεντινός τεχνικός στη χθεσινή συνέντευξη Τύπου δήλωσε: «Εχω εμπιστοσύνη στην ομάδα μου. Πρέπει να είμαστε συγκεντρωμένοι απέναντι σε μια ομάδα που θα μας πιέσει από την αρχή του παιχνιδιού και έδειξε τη δύναμή της. Χρειαζόμαστε κυρίως καθαρό μυαλό». Ο κ. Κούπερ θα προχωρήσει σε αλλαγές σε σχέση με την ενδεκάδα του «Κλ.\nΕνα γκολ είναι ο στόχος του Αρη στην αποψινή (20.00, novasport 3) ρεβάνς του 1-0 της Θεσσαλονίκης με την Αούστρια στη Βιέννη, σύμφωνα με τον προπονητή των Κιτρίνων κ. Εκτορ Ραούλ Κούπερ. Ο αργεντινός τεχνικός στη χθεσινή συνέντευξη Τύπου δήλωσε: «Εχω εμπιστοσύνη στην ομάδα μου. Πρέπει να είμαστε συγκεντρωμένοι απέναντι σε μια ομάδα που θα μας πιέσει από την αρχή του παιχνιδιού και έδειξε τη δύναμή της. Χρειαζόμαστε κυρίως καθαρό μυαλό».\nΟ κ. Κούπερ θα προχωρήσει σε αλλαγές σε σχέση με την ενδεκάδα του «Κλ. Βικελίδης», κυρίως στην αριστερή πλευρά της επίθεσης όπου θα χρησιμοποιήσει τον επανακάμψαντα Τόνι Κάλβο.\n«Η μόνη σκέψη που είχα στο πρώτο παιχνίδι ήταν η νίκη και η πρόκριση.Τώρα όμως μας περιμένει ένα διαφορετικό παιχνίδι.Εχουμε ωστόσο πλήρη επίγνωση του τι θα πρέπει να κάνουμε για να πάρουμε την πρόκριση» επισήμανε ο Ντάρσι Νέτο, ο οποίος πρόσθεσε: «Η ομάδα θα τα δώσει όλα. Οχι απλώς να υπερασπιστούμε το αποτέλεσμα του πρώτου παιχνιδιού,αλλά να κυνηγήσουμε το γκολ και να πάρουμε την πρόκριση».\nΟ προπονητής της Αούστρια κ. Καρλ Νταξμπάχερ παρέμεινε αισιόδοξος τονίζοντας ότι «έχουμε τη δυνατότητα να σημειώσουμε τρία γκολ απέναντι στον Αρη και να προκριθούμε, ακόμη και αν δεχθούμε γκολ. Είμαι αισιόδοξος ότι η ομάδα μου θα τα καταφέρει αν πιάσει την απόδοση που είχε στο πρώτο ημίχρονο του αγώνα της Θεσσαλονίκης». Στη Βιέννη ο Αρης θα έχει τη συμπαράσταση 1.100


Πέθανε η εικαστικός Άσπα Στασινοπούλου - Δυναμικές Eιδήσεις\nHome / Πολιτισμός / Πέθανε η εικαστικός Άσπα Στασινοπούλου\n11:15:00 μ.μ. Πολιτισμός\nΗ σπουδαία εικαστικός Άσπα Στασινοπούλου πέθανε, σε ηλικία 82 ετών. Το έργο της περιελάμβανε, κυρίως, κατασκευές και εγκαταστάσεις στον χώρο με διάφορα υλικά, εικαστικές δράσεις, ενώ ήταν μια σπουδαία περφόρμερ.\nΗ τελευταία της καλλιτεχνική συμμετοχή ήταν μέσα στο καλοκαίρι στο πλαίσιο της Διεθνούς έκθεσης Σύγχρονης Τέχνης documenta14, με ένα έργο-εγκατάσταση στο κτήριο του ΕΜΣΤ.\nΤο 2013, στο πλαίσιο της Διεθνούς Ημέρας Μουσείων, έκλεψε για ακόμα μία φορά την παράσταση όταν φόρεσε ένα παλιό κέντημα του 1882 και πραγματοποίησε έναν περίπατο μέσα και έξω από το ΕΜΣΤ, που τότε είχε έδρα το κτήριο του Ωδείου Αθηνών.\nΤο έργο - ρούχο που φορούσε δημιούργησε η Ρένα Παπασπύρου από εκατοντάδες φωτοτυπίες των σταυροβελονιών του κεντήματος ενός μικρού κοριτσιού της εποχής, της Ελένης Κασάσογλου. Η Άσπα Στασινοπούλου ενδύθηκε το έργο κουβαλώντας ακούσια ή εκούσια τον κώδικα της ανθρώπινης εμπειρίας της μικρής Ελένης, η οποία στα τέλη του 19ου αιώνα επέδειξε σε ένα μικρό κομμάτι ύφασμα τις κεντητικές της ικανότητες και συνάμα τις γραμματικές της γνώσεις. Τα κεντήματα εκείνη την εποχή ήταν συχνά ένας τρόπος για να μάθει ένα νεαρό κορίτσι να διαβάζει και να γράφει στο σπίτι. Η ικανότητα αυτή αποτελούσε τότε εφόδιο ζωής.\nΤο τελευταίο έργο της Άσπας Στασινοπούλου στο πλαίσιο της Documenta 14.\nΣτη Γαλλία γνώρισε τον Γιάννη Τσαρούχη, με τον οποίο συνδέθηκε φιλικά και καλλιτεχνικά. Επέστρεψε στην Ελλάδα και έκανε την πρώτη της ατομική έκθεση το 1966 στην γκαλερί Άστορ.\nΤο 1968, εν μέσω πολιτικών εξελίξεων, έφυγε πάλι για το Παρίσι. Το 1969 εγκαταστάθηκε στο Λονδίνο, όπου εργάστηκε έως το 1974.\nΔεν πραγματοποίησε πολλές ατομικές εκθέσεις. Έχει παρουσιάσει το έργο της κυρίως στην Αθήνα, αλλά και σε Άμστερνταμ και Λονδίνο. Το 2009, οργανώθηκε αναδρομική της έκθεση στην Αθήνα (Μουσείο Μπενάκη), για την οποία τιμήθηκε με το μεγάλο, εκτός συναγωνισμού, βραβείο της AICA Hellas. Συμμετείχε, επίσης, σε σημαντικές ομαδικές εκθέσεις και διεθνείς διοργανώσεις σε Ελλάδα και εξωτερικό.\nΠέθανε η εικαστικός Άσπα Στασινοπούλου Reviewed by ΔΥΝΑΜΙΚΕΣ ΕΙΔΗΣΕΙΣ on 11:15:00 μ.μ. Rating: 5